Sfântul NICODIM AGHIORITUL 


FILE ui, 


CUVÂNT PENTRU POCĂINŢĂ 


Sfântul Nicodim 
Aghioritul _ l 
CUVANT PENTRU POCAINŢA 


Sfântul NICODIM AGHIORITUL 


CUVÂNT 
PENTRU POCĂINŢĂ 


Tipărită cu binecuvântarea 


Preasfinţitului CALINIC, 
Episcopul Argeşului 


Consilier editorial 
Preot NICOLAE TANASE 


Apare sub îngrijirea Mănăstirii 
Sfinţii Arhangheli Mihail şi Gavriil 


ISBN 993-99094-6-9 
Copyright 
Editura Credinţa Strămoşească 1999 


Cuvânt înainte 


În care se arată în ce primejdie se află 
cei ce păcătuiesc cu nădejdea că se vor 
mărturisi şi se vor pocăi. 


Oare pentru care pricină, omul, în toate lucrurile lui cele 
trupeşti, se pleacă mai mult spre frică, decât spre nădejde, iar în 
cele sufleteşti, mai mult nădăjduieşte decât se teme? Socotesc că 
aceasta se întâmplă fiindcă omul îşi iubeşte foarte puţin mântuirea 
sa şi nu priveghează cu adevărat asupra lui, ca să nu-l prindă 
moartea în ceasul în care nici nu se gândeşte; căci găsindu-l pe el 
nepocăit, se va chinui veşnic în iad. Mulţi sunt creştinii, care, după 
cum zice în Sfânta Scriptură, la lov (15, 16), „beau păcatul ca 
apa”. Pentru că fiecare dintre ei, mai înainte de a păcătui cugetă şi 
zice: „Să păcătuiesc şi apoi mă voi mărturisi şi mă voi pocăi”. lar 
după ce au păcătuit, într-adevăr unii se mărturisesc, dar după 
mărturisire nu se mai îngrijesc de păcat, ci zic: „M-am mărturisit, 
m-am pocăit”. „O, rău gând! De unde te-ai ivit să acoperi pământul 
cu vicleşugul?” (Isus Sirah, 37, 3). O, amăgire foarte vătămătoare 
de suflet şi înşelare a minţii ce acoperi pământul cu păcatele! Din 
care adânc ai ieşit? Cu adevărat, n-ai ieşit din altul, ci numai din 
iad. Dar oare nu se cade să te întorci iarăşi în iad şi să nu-i mai 
amăgeşti pe creştini? 

În cuvântul acestei cărţi noi vom vorbi despre primejdia care 
stă asupra celor ce păcătuiesc fără frică şi nu se mai îngrijesc ca 
după aceea să facă o mărturisire şi o pocăință adevărată. 


Partea I 


Cu adevărat, nu s-a auzit niciodată, ca vreun negustor, fără 
nicio pricină, să-şi arunce toate averile lui în mare, cu nădejdea că 
are să le ia cândva înapoi. Dar vai, se află atâţia creştini 
neînţelepţi, care îşi leapădă de bunăvoie curăţia sufletului lor şi 
harul lui Dumnezeu care este darul cel mai de preţ pe care ni-l dă 
Dumnezeu în lumea aceasta cu nădejdea că-şi vor lua înapoi acea 
curăţie şi acele daruri cereşti prin mărturisire şi pocăință. Şi astfel 
se fac, ticăloşii, de-a pururea legaţii iadului, nădăjduind în nebunia 
lor că, atunci când vor vrea, îşi vor tăia aceste legături. Şi aşa îşi 
dau cheile sufletului lor în mâna lui satana, luceafărului 
întunericului, socotind că le vor putea lua înapoi de la el când vor 
voi ei. Dar această greşeală nu este nouă la noi oamenii. Aceasta a 
fost prima ispită a lumii, cu care diavolul a îndemnat-o pe Eva să 
calce porunca lui Dumnezeu, arătându-i ei milostivirea şi 
bunătatea lui Dumnezeu, zicând: „Nu veţi muri cu moarte”. Adică 
faceţi după pofta voastră, că nu vi se va întâmpla niciun rău, că 
Dumnezeu este foarte milostiv şi bun. Incă şi Adam, după cum zice 
Apostolul, n-a fost amăgit ca Eva: „Şi nu a fost amăgit Adam” (I 
Timotei 2, 14), dar el, de bunăvoie s-a alăturat Evei spre a mânca 
din rodul cel oprit, socotind că greşeala lui, măcar că era foarte 
grea, o va ierta cu uşurinţă Ziditorul lui. După cum zice fericitul 
Augustin în cartea a unsprezecea a lui. Şi după alt Teolog al 
Bisericii, care zice: „A păcătuit Adam gândind la dumnezeiasca 
milă.” Adică a greşit Adam, socotind că milostivirea lui Dumnezeu 
nu-l va pedepsi după cum l-a înfricoşat. 

Şi ce doreşti mai mult, frate, spre adeverirea acestora, când 
vezi că diavolul atât de mult s-a obrăznicit, încât şi asupra 
Domnului nostru lisus Hristos a mers cu război, cugetând să-L 
biruiască cu înseşi armele nădejdii în Dumnezeu, pe care le-a 
folosit la atâţia cu bune rezultate. Pentru aceea vicleanul diavol a 
sfătuit pe Domnul, să Se arunce jos de pe aripa Bisericii, cu 
nădejdea că îngerii vor alerga îndată să-L ţină, ca să nu 
pătimească vreun rău, după porunca ce au primit-o ei de la 
Dumnezeu, ca să păzească pe robii Lui. „Dacă eşti Fiul lui 
Dumnezeu, aruncă-Te de aici jos. Că scris este: «Că îngerilor Săi 
va porunci, pentru Tine, ca să Te păzească». Şi pe mâini Te vor 
ridica, ca nu cumva să loveşti de piatră piciorul Tău” (Luca 4, 9-11) 

Deci se cade să se minuneze oricine cum, cu acest gând 
amăgitor, vrăjmaşul îi ispiteşte adeseori pe creştini, îndemnându-i 
să păcătuiască şi să cadă în toată fărădelegea, adăugând la păcatul 
cel dintâi şi alte mii, cu această mai înainte cugetare şi nădejde, că 


se vor mărturisi şi că duhovnicii îi vor ierta, alergând ca nişte 
îngeri ai păcii pentru a nu-i lăsa pe creştini să cadă în iad. 

Însă se cuvine să ne minunăm şi mai mult, cum de nu cunosc 
creştinii o astfel de amăgire atât de arătată a diavolului. Şi cum 
arată ei atâta nemulţumire către Dumnezeu, folosind mărturisirea 
şi pocăinţa ca pricini ale păcatelor lor, iar bunătatea şi milostivirea 
lui Dumnezeu, care le pricinuiesc mântuirea lor, ei le fac pricini 
ale căderii şi pierzării lor. Dar după cum buruiana cea otrăvitoare, 
numită Nepellon, îşi produce otrava sa cu roua cea dulce a cerului, 
la fel şi ticăloşii aceştia îşi produc otrava şi moartea lor cu Sângele 
cel preadulce şi mântuitor al lui lisus Hristos. Căci Sângele acesta 
care slujeşte la baia pocăinţei şi a mărturisirii, ca să afunde 
păcatele lor, ei îl fac spre adăugarea şi creşterea păcatelor lor. 
Vai! Şi ce vătămare mai mare ca aceasta se poate afla? Şi ce 
altceva este aceasta, decât numai că noi folosim doctoria, nu spre 
vindecarea noastră, ci spre lauda şi biruinţa diavolului. După cum 
se tânguieşte de aceasta şi dumnezeiescul Ambrozie, zicând: 
„Doctoria noastră, însuşi diavolului se face laudă” (Cartea a 2-a 
pentru pocăință). 


Partea a Il-a 


Ce pagube îşi pricinuiesc mântuirii lor, 
cei care păcătuiesc cu nădejdea că se vor 
mărturisi şi se vor pocăi? 


Dar cine poate oare arăta îndeajuns pagubele pe care şi le 
pricinuiesc lor, cei ce păcătuiesc cu nădejdea că se vor pocăi? Eu 
cred că mulţi creştini se vor osândi pentru această nădejde deşartă 
şi amăgitoare, care puţin câte puţin îi duce în prăpastia cea 
înfricoşată a iadului. Şi cu toate că ei cred că este pregătită văpaia 
veşnică pentru cei ce păcătuiesc şi nu încetează de la păcat, dar ei 
sunt în pace şi fără grijă, fiindcă consideră tămăduirea păcatelor 
lor foarte uşoară prin mărturisire şi printr-un canon uşor pentru 
păcatele lor, cugetând că prin aceasta şi-au împlinit toată datoria 
lor. 

Multe sunt pagubele unora ca acestora ce păcătuiesc cu 
nădejdea de pocăință, fiindcă ei cugetă că numai într-o mărturisire 
cu oarecare puţină umilinţă, ar consta toată pocăinţa lor. Dar din 
pricina acestei uşuratice pocăinţe şi a nădejdii celei mincinoase, 
cad ticăloşii în multe patimi. Şi după ce cad o dată, lasă apoi 
slobod frâul părţii cuvântătoare şi a luării aminte şi aleargă ca 
nişte dobitoace necuvântătoare pe calea pierzării. De aceea cine 
poate număra căderile lor? De câte ori află prilej la îndemână, 
îndată cad în păcat. De câte ori va voi pofta lor cea rea îndată cad. 
De câte ori le va veni gândul cel rău, îndată cad în păcatul cu 
fapta. Dar să cercetăm şi să vedem câte şi care pot fi pagubele 
celor ce păcătuiesc cu nădejdea de pocăință. 

Prima pagubă a celor ce păcătuiesc cu nădejdea de 
pocăință, este numărul cel peste măsură al păcatelor lor. Multora 
dintre aceşti păcătoşi, care consideră că uşor li se vor ierta 
păcatele lor la mărturisire, li se pare că pot să lucreze în fiecare zi 
zeci de păcate, atât cu faptele lor cele viclene, cu poftele lor, cu 
vorbirile cele fără de pază şi cu dezmierdările cele necuviincioase, 
dar mai ales cu smintelile ce le fac celorlalţi, omorându-le sufletele 
lor. De aceea, după această măsură, socoteala păcatelor lor într-o 
lună va ajunge la sute de păcate şi, prin urmare, într-un an vor 
face mai multe zeci de mii de păcate. Incât fiecare dintre aceştia, 
într-un an, va lovi de zeci de mii de ori în porţile iadului zicând: 
deschide, deschide... Şi ajuns aici ce greutate este ca dreptatea lui 
Dumnezeu să deschidă porţile iadului unui astfel de păcătos şi să-l 
lase să cadă în acel adânc? Mai ales că Însuşi Dumnezeu ne 
înfricoşează cu aceasta, prin gura Prorocului leremia, zicând: 


„Spre durere te-ai doctorit, folos nu-ţi este ţie... căci cu rana 
vrăjmaşului te-am lovit pe tine, certare întărită asupra a toată 
nedreptatea ta; înmulţitu-s-au păcatele tale.” (Ieremia 30, 11-13). 

Cumpănegşte bine, frate, aceste cuvinte. Dumnezeu nu zice că 
nu te-ai doctorit, ci că nu te-ai folosit din doctorie, căci spre durere 
te-ai doctorit, folos nu-ţi este ţie. Şi mai ales că ai folosit multe 
doctorii, căci nu numai o dată te-ai mărturisit, ci de multe ori. Şi 
cu toate acestea mărturisirea, care trebuie să otrăvească şi să 
omoare păcatele, ea a slujit la creşterea lor, din pricina răutăţii 
tale. Căci tu zici în mintea ta: „Dacă păcătuiesc îmi ajunge să mă 
mărturisesc. Şi dacă am păcătuit o dată, mai pot păcătui şi altă 
dată şi încă o dată, căci de aş face păcate puţine sau multe, eu tot 
trebuie să mă mărturisesc şi să mă pocăiesc”. Cu adevărat tu te-ai 
doctorit (mărturisit), dar nu ai niciun folos din doctoria aceasta. 
Căci singurul folos ce-l dobândeşti din atâtea mărturisiri este că 
adaugi păcat lângă păcat, la nesfârşit, şi nu cunoşti că această 
mulţime a păcatelor tale te afundă în iad. Iar aceasta te face pe 
tine vrednic să fii pedepsit de Dumnezeu cu o pedeapsă straşnică, 
fără milostivire, osândindu-te ca pe un vrăjmaş al Lui, care 
greşeşte împotriva Sa atât de mult, pe cât este de mare 
milostivirea Sa. „Cu rana vrăjmaşului te-am lovit pe tine... 
Înmulţitu-s-au păcatele tale.” 

Acelaşi proroc Ieremia zice alegoric în alt loc despre sufletul 
ce se mărturiseşte şi se tămăduieşte de păcate, apoi iarăşi 
păcătuieşte, făcându-se astfel de nevindecat şi vrednic de a fi 
părăsit cu totul de Dumnezeu, şi de a fi osândit: „Vindecat-am 
Babilonul şi nu s-a tămăduit, părăsitu-l-am pe el... că s-a apropiat 
la cer judecata lui” (leremia 51, 9). 

A doua pagubă a celor ce păcătuiesc cu nădejdea pocăinţei, 
constă în covârşitoarea felurime a păcatelor lor. Căci ei, cu 
judecata lor cea mincinoasă, zic: „Mă voi mărturisi!”, şi păcătuiesc 
fără nicio frică, fără nicio sfială; se afundă în adâncurile şi în tina 
cea mai necurată a păcatului; lucrează fără de ruşine relele pe 
care nici păgânii nu le lucrează şi se tăvălesc în noroiul şi în 
necurăţiile, în care nu se tăvălesc nici dobitoacele cele 
necuvântătoare. Dar ce le face lor Dumnezeu? Nu uită această 
răutate, ci când va veni vremea, o pedepseşte, după cum zice prin 
gura prorocului Osea: „Stricatu-s-au după zilele dealului” (9, iul ză 
lar păcatele unor răi ca aceştia: „Işi va aduce aminte de 
nedreptăţile lor şi va pedepsi păcatele lor”. Vezi şi chinul cu care îi 
va pedepsi pe ei Dumnezeu. 


1 Adică s-au stricat cu atâtea răutăţi, mari şi covârşitoare, ca în vremea 
necredincioşilor slujitori de idoli, care jertfeau deasupra dealurilor. 


A treia pagubă a celor ce păcătuiesc cu nădejdea pocăinţei, 
constă în nebăgarea de seamă, lauda, necăinţa şi tăgăduirea lor. 
Nebăgarea de seamă, întru cunoştinţă, faţă de mântuire şi de toate 
poruncile lui Dumnezeu, este păcat. Şi după cum zice Solomon: 
„Când va ajunge necredinciosul în adâncul răutăţilor nu bagă în 
seamă” (Pildele lui Solomon, 18, 3), aşa şi aceştia când vor ajunge 
la cele mai de pe urmă ale răutăţii, li se orbeşte mintea, li se 
împietreşte inima şi cu desăvârşire nu mai au grijă de păcat. lar 
unii dintre ei merg şi mai departe, căci nu numai că nu bagă de 
seamă, ci, aflându-se în păcatele lor, se veselesc şi se laudă cu ele, 
ca şi cu nişte mari isprăvi ale lor, după cum zice Solomon: „O, cei 
ce se veselesc de rele şi se bucură de răzvrătirea cea rea” (Pildele 
lui Solomon, 2, 14). 

Şi Prorocul Isaia zice: „Şi păcatul lor ca al Sodomei l-au vestit 
şi l-au arătat” (3, 8). Şi aceia care ziceau: „Să păcătuiesc acum şi 
apoi mă voi mărturisi şi mă voi pocăi”, ajungând în adâncul 
răutăţilor, nu mai voiesc nici să se mai mărturisească, nici să se 
pocăiască. Şi de s-ar întâmpla vreodată a voi, nu vor mai putea, că 
obiceiul păcatului s-a făcut deprindere la ei şi deprinderea s-a 
făcut ca o fire şi a învârtoşat ca o piatră inimile lor, făcându-le 
nesimţitoare şi neprimitoare de pocăință şi de îndreptare. Şi aşa 
mor ticăloşii neîndreptaţi şi nepocăiţi. Şi de mirare este că aceşti 
creştini, care au ajuns în cele mai de pe urmă ale păcatului, îşi mai 
ţin şi credinţa şi nu se leapădă de ea. Dar viaţa cea rea naşte 
dogme rele, după cum spune dumnezeiescul loan Gură de Aur. 

Vezi, frate, câte pagube? Vezi ce fel de pierzare îşi pricinuiesc 
lor cei ce păcătuiesc cu mincinoasa nădejde că se vor mărturisi şi 
se vor pocăi? Pentru aceasta cu înţelepciune a zis Avva Isaac Sirul: 
„Cel ce cu nădejdea de pocăință alunecă a doua oară, acesta cu 
vicleşug umblă cu Dumnezeu. Acestuia îi vine moartea pe 
nesimţite şi nu mai apucă timpul nădăjduit de el, ca să împlinească 
faptele bune” (Cuvântul 60). Asemănător zice şi Marele Vasile: 
„Cel ce petrece cu nădejdea de pocăință, are chipul vicleşugului şi 
s-a lipsit de pocăință”. (Cuvântul 3, pentru pocăință). La acestea se 
potriveşte şi ceea ce a zis Sfântul Ambrozie: „Uşurinţa iertării dă 
îndemnare de a păcătui!”. 


PARTEA a III-a 


Pentru vindecarea celor ce păcătuiesc 
cu nădejdea că se vor mărturisi şi se vor 
pocăi. 


„Bun eşti Tu, Doamne, şi întru bunătatea Ta, învaţă-mă 
îndreptările Tale.” Această rugăciune o zicea prorocul David, pe 
care şi tu, frate, se cade să o zici către Dumnezeu din toată inima 
ta. Fiindcă cea dintâi doctorie pentru cei ce păcătuiesc cu nădejde 
de pocăință este rugăciunea. Prin această lucrare sfinţită se 
vindecă acea mai înainte cugetare rea şi nădejde mincinoasă, pe 
care am prihănit-o până acum. 

O, Doamne, Tu eşti bun şi mai ales eşti bunătatea însăşi. „Bun 
eşti Tu, Doamne!”. Drept aceea rânduieşte ca prin această 
bunătate a Ta, să învăţ să păzesc Legea Ta. „Intru bunătatea Ta 
învaţă-mă îndreptările Tale”. 

Acest lucru îl caută Domnul şi de la tine, adică să fii bun cu 
tine, ştergându-ţi păcatele tale prin îngăduinţă la mărturisire. 
Adică El vrea ca şi tu să înveţi de la Dânsul să fii bun. Cum dar nu 
te temi tu de Domnul, că-L vei întărâta, împotrivindu-te scopului 
Lui? Cum te faci tu de bunăvoie atât de rău şi fără de lege, în timp 
ce Domnul este atât de bun şi dulce cu tine? „Se cuvine a răsplăti 
cu rău pentru bine?” (Ieremia 18, 19). Aşa mulţumeşti tu lui 
Dumnezeu pentru facerile Lui de bine? Aşa foloseşti bunătatea lui 
Dumnezeu şi darul mărturisirii, ca să păcătuieşti şi să-L ocărăşti 
pe El? Dacă tu, păcătosule, n-ai crede că între bunătatea lui 
Dumnezeu şi răutate este o împotrivire nesfârşită, neîmpăcată şi 
neschimbată, atunci Dumnezeu n-ar fi Dumnezeu. Şi dacă-L crezi, 
apoi voieşti ca bunătatea Lui s-o faci pricină de a păcătui? Oare nu 
ştii că aceasta este vrăjmăşie împotriva bunătăţii Lui? Şi să ştii că 
nu faci altceva, decât că voieşti să-L înarmezi pe Dumnezeu 
împotriva lui Dumnezeu şi faci ca milostivirea Lui să bată război cu 
dreptatea Sa. 

De aceea, frate, roagă-te Domnului totdeauna să scoată din 
inima ta această nădejde mincinoasă şi amăgitoare, pentru care 
este scris: „Pus-am minciuna nădejdea noastră şi cu minciuna ne 
vom acoperi” (Isaia 28, 15), şi să te lumineze pe tine cu darul Său, 
ca să cunoşti că nădejdea aceasta este o amăgire şi o cursă a 
diavolului, cu care a amăgit pe strămoşii noştri în Rai, după cum 
am zis mai înainte, şi amăgeşte şi acum pe atâţia păcătoşi ticăloşi, 
dorind să-i pogoare în iad. Şi ca să te izbăveşti de ea zi către 
Domnul acel cuvânt al lui David: „Păzeşte-mă, Doamne, de cursa 


care mi-au pus mie” (Psalmul 140, 9) 

A doua doctorie, iubitule, a celor ce păcătuiesc cu nădejdea 
de pocăință, este a duce război cu rădăcina acestei nădejdi 
mincinoase, care se naşte din două necunoştinţe: 

Întâi că, cei ce păcătuiesc astfel, nu ştiu ce este mărturisirea 
şi pocăinţa. 

Şi în al doilea rând, ei păcătuiesc fiindcă nu ştiu ce rodnice 
bunătăţi le aduce mărturisirea şi pocăinţa cea adevărată. De aceea 
când le va cunoaşte cineva pe amândouă acestea, cu adevărat se 
va vindeca. 

Cei ce păcătuiesc cu nădejdea mărturisirii, nu ştiu ce este 
mărturisirea. Ei socotesc că mărturisirea nu este altceva decât 
doar a spune cu de-amănuntul duhovnicului păcatele lor. Şi 
arătându-le cu luare aminte, ei cred că prin asta au făcut totul. 
Pentru aceasta, când se pregătesc de mărturisire, toată silinţa lor 
este ca să-şi aducă aminte de păcatele ce le-au făcut. lar după 
mărturisire altă grijă nu au, decât numai să-şi aducă bine aminte, 
dacă nu cumva li s-a întâmplat să uite vreun păcat. Şi considerând 
că această sârguinţă şi grijă este destulă pentru a se împăca cu 
Dumnezeu, socotesc că drumul care duce la cer, nu mai este 
strâmt, după cum ne spune Evanghelia: „Strâmtă este poarta şi 
îngustă este calea care duce la viaţă” (Matei 7, 14), ci este mai lat 
decât străzile cetăților. Şi ce osteneală este a spune păcatele 
noastre duhovnicului, după ce ne-am obişnuit din copilărie a le 
spune? Şi dacă toată mărturisirea ar sta numai în aceasta, atunci 
păcătoşii cei fără de ruşine, care se laudă cu păcatele lor şi le 
povestesc în adunările lor ca pe nişte mari isprăvi, ar fi mai bine 
pregătiţi pentru a se mărturisi curat. Căci ei înşişi îşi mărturisesc 
păcatele lor şi încă fără sfială. În acest fel mărturisirea ar fi ca o 
negustorie, săvârşită numai cu gura. Sau ar fi numai ca o 
descărcare a gândurilor de la inimă. Adevărul însă nu este acesta. 
Căci adevărata mărturisire are ca scop de a-l întoarce pe păcătos 
de la păcate; deci de a-l face să se abată de la ele şi de a alerga 
iarăşi la Dumnezeu. Cu toate că este nevoie şi de această arătare a 
păcatului, prin gura păcătosului, ca să-l audă duhovnicul, să-l ierte 
şi să-l îndrepte prin canon, dar numai mărturisirea singură nu este 
de ajuns, căci trebuie şi o durere lăuntrică a inimii pentru păcatele 
făcute. Durere care trebuie să aibă aceste trei întăritoare. Întâi să 
fie lucrătoare, în al doilea rând să fie desăvârşită şi în al treilea 
rând, să fie mai presus de fire. De aceea şi la mărturisirea ta, frate, 
de va lipsi numai una din aceste trei întăritoare ale durerii, atunci 
ea va fi ca aceea a lui Saul, sau ca aceea a lui Antioh, sau ca aceea 


a lui luda?. Căci pocăinţa acestora a fost numai cu gura, nu şi cu 
inima. Şi de vreme ce aceste trei întăritoare ale durerii inimii sunt 
atât de necesare, după cum este necesară iertarea păcatelor 
noastre de Dumnezeu, de aceea doresc ca să ţi le lămuresc aici, 
iubitule, pomenindu-le una câte una: 

Deci întâi, durerea pocăinţei trebuie să fie lucrătoare, adică 
să nu fie neputincioasă şi slabă, încât să nu fie în stare să producă 
o lucrare vrednică de numirea ei. Ci ea trebuie să fie atât de 
puternică, încât să stăpânească inima, ca să n-o lase să fie biruită, 
(ca să nu zic, nici să le simtă deloc), de pofta trupului şi dulceaţa 
păcatului, care intră înăuntru odată cu năvălirile vrăjmaşului. Pe 
lângă aceasta pocăinţa trebuie să fie atât de hotărâtoare, încât să-l 
facă pe cel ce se pocăieşte, să nu se mai întoarcă niciodată la 
păcat, indiferent cât de mare ar fi dragostea pentru vreun lucru 
zidit sau frica de vreo primejdie, şi nici din altă oarecare pricină. 
După cum face o femeie cinstită, care, fiind hotărâtă să păzească 
cinstea bărbatului ei, nu dă prilej vreodată nici să fie bănuită, chiar 
dacă ar pătimi nenumărate rele pentru asta. 

În al doilea rând durerea pocăinţei se cuvine să nu fie 
mincinoasă sau puţină şi de scurtă durată, ci mare şi desăvârşită. 
Încât, atât durerea care ne întoarce pe noi de la păcate şi ne face 
să le urâm pentru dragostea de Dumnezeu, care se numeşte 
zdrobire, cât şi durerea care ne face să ne întoarcem de la păcate 
din dragoste pentru noi înşine, care se numeşte sfărâmare de tot, 
trebuie să fie atât de desăvârşite şi fără de lipsă, încât să-l facă pe 
cel ce se pocăieşte să se întoarcă de la păcate şi să le urască din 
tot sufletul său, mai mult decât pe orice alt rău. Adică sufletul să 
aleagă mai bine să pătimească orice alt rău, ca: pagubă de lucruri, 
lipsire de cinste, sau chiar să-şi dea viaţa, decât să lucreze vreun 
păcat. Pentru aceasta cel ce se pocăieşte cu adevărat, trebuie să 
arate lui Dumnezeu, Cel ce vede adâncurile inimii, că inima lui 


? A zis Saul către Samuil: „Am păcătuit că am călcat cuvântul 
Domnului şi cuvântul tău” (1 Impărați 15, 24). 

Antioh chinuindu-se cu rana aceea venită de la Dumnezeu, a 
viermilor şi a putrezirii trupului, zicea pocăindu-se: „Cu dreptate este a se 
supune lui Dumnezeu şi cel ce este pământean să nu se asemene Lui. Şi 
se ruga spurcatul acesta către Stăpânul, Care nu voia a-l mai milui” (2 
Macabei 9, 12-13). 

Iar Iuda a zis: „Am greşit vânzând sânge nevinovat” (Matei 27, 4). 

3 Oarecare Dascăli despart durerea pe care o ia păcătosul pentru 
păcatele lui în trei: durerea ce o ia mai înainte de mărturisire, pe care o 
numesc usturime; durerea ce o ia când se mărturiseşte, pe care o numesc 
zdrobire şi durerea cea după mărturisire, pe care o numesc sfărâmare de 
tot. 


pătimeşte atâta durere, încât dragostea lui pentru El, covârşeşte 
cu mult mai mult dragostea lui pentru cele zidite de Dumnezeu. Şi 
atât de desăvârşite se cuvin să fie aceste dureri, încât nu numai că 
trebuie să rămână pentru totdeauna la cel ce se pocăieşte, 
zdrobindu-i inima şi scoţându-i lacrimi şi suspine, după cum este 
scris: „lar voi aţi strigat din durerea inimii voastre şi din zdrobirea 
duhului v-aţi tânguit”, ci trebuie s-o facă pe inimă să urască să se 
întoarcă şi să nu mai facă niciodată păcatul. 

În al treilea rând, această durere a inimii se cuvine să fie mai 
presus de fire, atât la început, când se pricinuieşte, cât şi la sfârşit. 
Pentru că începutul şi pricina acestei dureri este darul lui 
Dumnezeu cel mai presus de fire, care zdrobeşte şi umileşte inima, 
iar nu firea sau o altă oarecare pricină firească. Pentru aceasta a 
zis Marele Vasile: „Umilinţa cea care se face de la sine este dar al 
lui Dumnezeu. Ca gustând sufletul din dulceaţa unei dureri ca 
aceasta, să se sârguiască a o folosi!” Iar unii şi pe zisa Apostolului: 
„Pe care voieşte Dumnezeu, îl miluieşte” (Romani, 9, 18), o înţeleg 
„îl umileşte”. Căci zice mai departe: „lar pe care voieşte îl 
împietreşte”, dar împietrirea şi umilinţa sunt două stări potrivnice 
direct. Scopul unei astfel de dureri nu trebuie să fie firesc sau 
pentru bunătăţile cele vremelnice de aici (pământeşti), pe care le- 
am pierdut, pentru că de se scârbeşte cineva şi pătimeşte o durere 
pentru acestea de aici, scârba şi durerea lui nu i se socoteşte spre 
pocăință, căci este nefolositoare. Ci trebuie să ne scârbim pentru 
bunătăţile cele mai presus de fire (cereşti), de care ne-am lipsit 
prin păcat şi pentru răutăţile cele afară de fire ce le-am agonisit, 
care şi pe acestea ni le-a arătat credinţa cea mai presus de fire. 
Scopul cel mai desăvârşit pentru care trebuie să provocăm în noi 
această durere mai presus de fire, este ca prin ea să ne împăcăm şi 
să ne unim cu Dumnezeu, ca apoi să dobândim fericirea, care 
covârşeşte hotarele firii. Deci cel ce se mărturiseşte de nu are în 
inima sa o astfel de durere lucrătoare, desăvârşită şi mai presus de 
fire, după mărturisire se întoarce iarăşi la casa lui împreună cu 
toate păcatele sale. 

De aceea bună şi folositoare este cercetarea de sine de către 
cel ce se pocăieşte, ca să poată afla toate păcatele ce le-a făcut cu 
lucrul, cu cuvântul, sau cu gândul. Apoi a se mărturisi la duhovnic 
de toate păcatele sale, fără a lăsa niciunul ascuns, căci aceasta 
aduce mare uşurare. Însă cercetarea conştiinţei şi mărturisirea, se 
cuvine să fie însoţite de zdrobirea şi durerea cea dinăuntrul inimii, 
despre care vorbim acum. Căci canonul ce-l primeşte de la 
duhovnic cel ce se pocăieşte, adică: post, plecări de genunchi 
(mătănii), sau altă rea pătimire, zdrobesc şi chinuiesc numai 
trupul, adică numai pe omul cel dinafară; şi astfel tai numai 


ramurile cele dinafară ale păcatului. Dar durerea zdrobeşte şi 
răneşte pe omul cel dinăuntru, pe inimă însăşi, unde se găsesc 
rădăcinile tuturor păcatelor. Şi, zdrobind inima, zdrobeşti totodată 
şi răneşti şi păcatele. Sau mai bine zis zdrobeşti şi răneşti pe 
diavolul însuşi, pe balaurul şi începătorul răutăţilor, care 
cuibărindu-se în inimă, de acolo, dinăuntru vorbeşte şi aruncă 
toate gândurile cele urâte, rele şi hulitoare, îndemnându-l pe om la 
păcate. „Căci din inimă ies: gânduri rele, ucideri, adulter, 
desfrânări, furtişaguri, mărturii mincinoase, hule” (Matei 15, 19). 

De aceea durerea aceasta, după cum teologhiseşte Gheorghe 
Coresie, este o învăţătură din cele mai folositoare, întăritoare şi 
lucrătoare a Tainei pocăinţei şi mărturisirii, în Biserica noastră 
Ortodoxă. Căci după cum sunt necesare şi întăritoare mărturisirea 
cu gura a păcatelor de către cel ce se pocăieşte şi dezlegarea 
duhovnicului; sau precum sunt necesare şi întăritoare apa şi 
chemarea Sfintei Treimi la Taina Sfântului Botez, tot aşa este 
absolut necesară şi întăritoare această durere lăuntrică a inimii în 
Taina pocăinţei. Dacă această durere va lipsi din inima celui ce se 
pocăieşte, adevărat este că el rămâne nepocăit şi nemărturisit, 
chiar dacă s-a mărturisit cu gura lui; el este ca şi cel ce nu s-a 
mărturisit de păcatele lui, sau a fost legat, sau n-a fost dezlegat de 
duhovnic. De aceea Domnul a zis cu hotărâre: „De nu vă veţi pocăi, 
toţi veţi pieri la fel” (Luca 13, 5). Adică de nu vă veţi pocăi, din 
inimile voastre, cu o astfel de durere lucrătoare, desăvârşită şi mai 
presus de fire, toţi veţi fi osândiţi. Pentru aceasta şi Duhul Sfânt 
vrând să arate cât de necesară este această durere a inimii în 
Taina pocăinţei, cere această durere de la cei ce se pocăiesc, 
zicând prin prorocul Ioil: „Rupeţi-vă inimile voastre, iar nu hainele 
voastre” (2, 13). lar apoi cere pocăinţa lor, zicând: „şi întoarceţi-vă 
către Domnul Dumnezeul vostru”. 

Vezi frate care este mărturisirea cea canonică şi după lege? 
Vezi care este pocăinţa cea adevărată? Acum te rog pe tine să 
socoteşti, oare cel ce păcătuieşte fără ruşine şi zice „mă voi 
mărturisi”, poate oare să aibă o astfel de durere adevărată pentru 
păcatele lui, în felul cum am arătat? Mie mi se pare că nu. Căci 
prin ceea ce zice el arată că nici măcar nu cunoaşte că trebuie să 
se pocăiască după Canoanele Bisericii. Şi chiar dacă ar cunoaşte, 
dar zicând unele ca acestea şi păcătuind cu nădejdea pocăinţei, el 
însuşi se arată că este cu desăvârşire fără cuvânt. Cele zise de el 
ar fi acestea: „Eu voiesc să fac acest rău şi pe urmă însuşi răul îmi 
va arăta mie că rău am făcut. Voiesc să-mi întinez acum sufletul şi 
pe urmă voi spăla acea întinăciune cu tot sângele meu. Voiesc să 
iubesc acum acest păcat şi apoi îl voi uri că l-am iubit”. Vezi că 
aceste cuvinte sunt ca ale unui om nebun? Iar tu voind să împiedici 


pe cineva de la vreun lucru rău, zi-i: „Vezi bine, frate, că pe urmă 
te vei căi”. 

Şi dacă fratele acela va fi înţelept şi va crede că se va căi de 
va face păcatul, nu-l va mai face. 

De aceea şi tu, iubitule, dacă eşti unul din cei lipsiţi de minte 
şi necunoscători, lasă-le de acum înainte, căci zicând unele ca 
acestea şi urmând acestei amăgiri, păcătuind cu nădejdea de 
pocăință, cu neputinţă îţi va fi să câştigi pocăinţa cea adevărată şi 
să te întorci la Dumnezeu din tot sufletul şi din toată inima ta. Cu 
neputinţă îţi va fi să-ţi câştigi prietenul cel nedespărţit al pocăinţei 
celei adevărate, adică durerea din inima ta, care, crede-mă, 
trebuie să fie atât de lucrătoare şi de desăvârşită, încât 
comparându-se cu oricare altă durere de-a ta, să fie ca noianul 
mării faţă de râuri. Căci zice Ieremia: „S-a mărit ca o mare paharul 
zdrobirii tale” (Plângerile 2, 13). Deci cu neputinţă este să câştigi 
această durere mai presus de fire prin osteneala ta. Căci ai văzut 
ce scrie mai sus, o astfel de durere vine numai de la Dumnezeu, ca 
un dar al Lui, însă nu vine în inimile celor nepricepuţi; şi dacă se 
dă, se şi ia degrabă de la ei. Şi pe lângă aceasta, acest dar este 
unul din cele mai cinstite pe care ţi-l dă Domnul: o facere de bine 
din cele mai alese ale bunătăţii Sale; un har din cele mai mari ale 
Atotputerniciei Sale. Acest dar este atât de mare încât de ar zidi 
Dumnezeu o lume nouă cu totul de aur şi un cer nou cu totul de 
safir şi de diamant, iar apoi te-ar pune pe tine domn peste ele, cu 
adevărat această dăruire ar fi cu mult mai mică, faţă de darul 
durerii inimii şi al zdrobirii celei adevărate. 

Să nu crezi însă că Dumnezeu îţi dă acest dar atât de scump 
imediat şi oricând vrei tu. Nu vezi în jurul tău câţi oameni petrec 
în împietrirea inimilor lor? Sfinţii, ca să poată dobândi această 
dăruire, au ţinut posturi aspre, au vărsat multe lacrimi şi sudori, 
pregătindu-se pentru dobândirea lui cu multe cugetări din Sfânta 
Scriptură. Deci, dacă tu crezi că vei lua uşor acest dar, să ştii că 
rău crezi, şi scoate din mintea ta această cugetare. Căci zice 
Marele Vasile că sufletul de multe ori se sileşte pe sine să se 
umilească, dar nu poate. lar ca să câştige cineva umilinţă, îi 
trebuie multă cugetare din Sfânta Scriptură şi nevoinţă neîncetată 
după rânduiala Bisericii. „lar a se sili şi a nu putea, mai întâi 
aceasta dovedeşte lenevirea noastră din vremea trecută. Că nu 
este cu putinţă a o lua pe aceasta îndată fără multă şi deasă 
cugetare împreună cu nevoinţă. lar apoi mai arată că sufletul este 
stăpânit de patimi, şi nici de acelea, de care voieşte să se sloboadă, 
nu poate să se lase”. (Hotărâre pe scurt, 16). 

Un îmbunătăţit făcea în fiecare an o mărturisire 
cuprinzătoare, adică îşi mărturisea toate păcatele ce le făcuse în 


toată viaţa sa, nu pentru alt scop, ci numai ca să dobândească, în 
inima sa o adevărată durere pentru păcatele lui. Pentru aceasta 
însă se pregătea de mai înainte cu multe săptămâni în linişte şi cu 
cugetările nevoinţelor duhovniceşti, iar în ziua în care voia să se 
mărturisească, petrecea opt ceasuri pentru a se iscusi în lucrările 
zdrobirii şi ca să ceară această mare dăruire de la Dumnezeu. 

lar tu dacă ai păcătuit ieri sau alaltăieri, fără să măsori 
greutatea păcatului, fără a cugeta deloc la măreţia şi bunătatea lui 
Dumnezeu, pe Care L-ai nesocotit, şi fără să citeşti nicio carte, 
care să aibă aceste învățături, ci numai aşa..., aducându-ţi aminte 
de relele ce le-ai făcut, mergi să le mărturiseşti pe ele 
duhovnicului. Şi crezi că numai cu aceasta vei câştiga pocăinţa cea 
adevărată şi durerea cea lucrătoare şi desăvârşită a inimii, care 
este nedespărţită de pocăinţa cea adevărată? Departe, frate, 
departe eşti de pocăinţa cea adevărată cu nişte mărturisiri ca 
acestea pe care le faci, căci te asemeni cu aceia despre care zice 
David, că-şi rupeau hainele lor şi se arătau că se mâhnesc pe 
dinafară, iar pe dinăuntru, în inimă, nu se mâhneau. „Despărţitu-s- 
au şi nu s-au umilit” (Psalmul 34, 15). Numai mărturisindu-te, speli 
vasul pe dinafară şi faţa inimii tale, iar adâncul cel dinăuntrul 
inimii rămâne plin de necurăţie. „Curăţă mai întâi partea cea 
dinăuntru a paharului şi a blidului, ca să fie curată şi cea dinafară” 
(Matei 23, 26). 

Să presupunem că atunci când faci păcatul nu-l iei în 
considerare, dar când îl mărturiseşti, îl cercetezi foarte bine şi te 
îngreţoşezi de el mai mult decât orice alt rău şi te umileşti cu 
durerea inimii pentru el - lucru care rar se întâmplă - însă numai 
cu aceasta nu poţi câştiga pocăinţa cea adevărată şi durerea cea 
lucrătoare în inima ta. Ca să înţelegi mai bine aceasta, se cuvine 
să-ţi arăt care sunt roadele pocăinţei şi ale mărturisirii celei 
adevărate, adică a doua parte a doctoriei de care am zis mai 
înainte, ca să le ai întru tine, ca pe nişte încredinţări. Tu gândeşti 
că după ce-ţi vei mărturisi cu umilinţă la duhovnic păcatele tale, pe 
care le-ai făcut şi după ce acela îţi va citi rugăciunea de dezlegare, 
eşti curat ca şi cum n-ai fi făcut niciodată vreun păcat. Şi pleci de 
la picioarele duhovnicului ca şi cum n-ai fi avut nicio întinăciune. 
Dar acest gând nu este adevărat, pentru că prin Taina Sfântului 
Botez, se şterge doar păcatul strămoşesc şi orice alt păcat făcut 
până atunci, însă nu se şterge şi necunoştinţa minţii, şi pofta, şi 
aplecarea către păcat, sădită în fire, şi alte urmări ce le-a pricinuit 
acest păcat strămoşesc în firea oamenilor. Acestea rămân în firea 
omului şi după botez, ca o pedeapsă, spre încercarea stăpânirii de 
sine şi spre încununarea luptei şi a biruinţei celor botezați. Aşa şi 
mărturisirea ce se face bine, cu toate că şterge păcatele, însă nu 


şterge răutatea ce au pricinuit-o ele în suflet. Adică orbirea şi 
întunecarea minţii, înclinările cele rele ale voinţei, obişnuinţele şi 
deprinderile inimii, stricăciunea şi netrebnicia puterilor şi 
lucrărilor firii. Într-un cuvânt toată grozăvia ce a pricinuit-o păcatul 
în om, după chip şi după asemănare. Deci mărturisirea nu ia de la 
noi urmările ce le-au pricinuit în noi păcatele noastre, nici rănile 
păcatului, nici toată puterea deprinderilor şi obişnuinţelor 
pricinuite de păcat, ci doar le micşorează puţin. Ele rămân, pentru 
ca noi să le îndreptăm şi să le ştergem cu durerea cea neîncetată a 
inimii şi cu ostenelile şi nevoinţele pocăinţei ce suntem datori să le 
facem în toată viaţa noastră, după ce am păcătuit. 

Deci să ştii, frate, că după ce vei face o mărturisire bună şi 
umilită, se cuvine să împlineşti canonul şi pedeapsa pe care ţi-o va 
da duhovnicul, adică: ori post, ori plecări de genunchi, ori 
rugăciune, ori altceva de acest fel. Apoi se cuvine să împlineşti 
canonul şi pedeapsa, pe care ţi le va da Dumnezeu, ca să se 
tămăduiască rănile păcatelor tale: boală, nedreptăţi, lipsire de 
averi, moartea mai înainte de vreme a rudeniilor sau a celor iubiţi 
ai tăi, necinstiri ori alte ispite, pricinuite de diavoli, de oameni, sau 
de firea cea stricată. Căci toate acestea, dar mai ales necinstirile şi 
ocările nasc durere şi umilinţă în inimă, şi de aceea Bunul 
Dumnezeu îngăduie să vină. Despre acestea a zis şi un Părinte: 
„Când pentru ocărâre sau necinstire vei pătimi mare durere, 
cunoaşte-te pe tine că mult te-ai folosit” (Scolie la Cuvântul 25 din 
Scară). lar alt Părinte, când îi venea vreo scârbă, obişnuia a zice: 
„Acesta este fierul ars al lui lisus”. Nişte pedepse ca acestea a dat 
Dumnezeu lui David, după iertarea preadesfrânării şi a uciderii. 
Căci Dumnezeu este duhovnicul cel mai înţelept dintre toţi şi El 
ştie să îndrepte pe păcătoşi mai bine decât orice duhovnic cu orice 
fel de canon. Dreptatea lui Dumnezeu ar ierta împreună cu 
greşeala şi munca cea veşnică, dar nu o face aşa uşor şi oricum, ci 
numai după împlinirea canonului vremelnic. Am zis după 
împlinirea canonului, că deşi canonul ajută păcătosului la iertarea 
păcatelor lui, dar iertarea desăvârşită o face mila cea nemărginită 
a lui Dumnezeu, prin patimile şi moartea Fiului Său, după cum ne 
arată Sfinţii Teologi. Dumnezeu obişnuieşte să-i pedepsească pe 
păcătoşi mai ales cu mustrarea conştiinţei, topindu-i şi uscându-i 
ca un păianjen, după cum zice David: „Cu mustrări pentru 
fărădelege ai pedepsit pe om şi ai subţiat ca pânza de păianjen 
sufletul său” (Psalmul 38, 14-15), sau prin somn cu vedenii 
înfricoşate, după cum zice lov: „Că o dată va grăi Domnul, şi a 
doua oară; prin vis sau prin vedenie de noapte, când frică 
groaznică cade peste oameni când sunt adormiţi pe pat. Atunci 
descoperă mintea oamenilor, cu chipuri de frică că acestea îi 


înfricoşează pe ei”! (lov 33, 14-16). Iar pricina este, că de nu ar 
pedepsi Dumnezeu în această viaţă cu canon şi cu pedepse 
vremelnice pe păcătoşi pentru păcatele lor, cu adevărat îi va 
pedepsi în cealaltă viaţă, în iad cu chin veşnic. Aşa zice dreptul 
Iov, care se temea pentru toate lucrurile sale: „Mă clatin din toate 
mădularele” (lov 9, 28), căci ştia că nu lasă Dumnezeu fără 
pedeapsă orice datorie a păcătosului: „Pentru că ştiu că nu mă vei 
lăsa pe mine nepedepsit”. 

În al treilea rând pentru ca, tu, frate, să câştigi pocăinţa cea 
adevărată îţi trebuie patru lucruri ca şi unui grădinar care vrea să 
facă o livadă într-un loc sălbatic. 


1 Întâi el taie odraslele şi ramurile pomilor sălbatici. 

2 Apoi scoate toate rădăcinile acelor pomi, căci de vor 
rămânea rădăcinile, acestea scot iarăşi odrasle. 

3 În locul acelor pomi sălbatici, el sădeşte pomi roditori. 

4 După care trebuie să păzească cu mare atenţie aceşti 


pomi de orice vietate şi întâmplare rea, până ce vor prinde 
rădăcini şi vor ajunge ca să facă roade. 

Aşa şi tu, frate, mai întâi trebuie să tai odraslele şi ramurile 
păcatului, adică să iei o hotărâre neclintită, cu toată voinţa şi 
inima ta, ca să nu mai faci păcatul altădată, şi să te îndepărtezi de 
orice faptă şi orice lucrare a lui, aşa cum te îndepărtezi de 
pedeapsă şi de moarte. Depărtarea de la păcat ţi-o va pricinui 
rugăciunea neîncetată către Dumnezeu, Care te păzeşte cu darul 
Său şi-ţi aduce aminte de moarte, de judecată şi de osândă. Apoi 
mărturisirea deasă a păcatelor tale şi  împărtăşirea cu 
dumnezeieştile Taine, dacă nu ai vreo împiedicare. Dar mai ales îţi 
va ajuta ţie la aceasta fuga de toate pricinile păcatului. Şi în primul 
rând de vederile cele rele, de vorbirile şi de prieteniile cu cei cu 
care ai păcătuit. Mai pe scurt spus: Fugi de toate pricinile care 
vatămă sufletul tău! 

În al doilea rând trebuie să tai nu numai ramurile păcatului, 
prin îndepărtarea de faptele lui, ci să-i scoţi şi rădăcinile. Iar 
rădăcinile păcatului sunt înclinările cele rele, împătimirile, 
deprinderile, obişnuinţele, patimile şi toate poftele păcatului, care 
rămân înrădăcinate în adâncul inimii tale, şi după ce nu mai 
lucrezi păcatul şi te depărtezi de fapta cea rea. Pentru a smulge şi 
dezrădăcina cu totul din inima ta aceste rele înclinări, împătimiri, 
deprinderi, obişnuinţe şi rădăcini ale păcatului trebuie să te 
nevoieşti însă, frate. Pentru că de nu le vei scoate, este primejdie 
ca ele să odrăslească din nou şi să nască fapta păcatului, după cum 
zice Marele Vasile: „Căci după cum dacă cineva ar voi să taie 
ramurile sadului şi să lase rădăcina, nimic nu a făcut, căci 
rămânând rădăcina, ramurile iarăşi odrăslesc. La fel şi unele 


păcate, nu-şi au începutul de la ele, ci răsar din altele; deci toată 
nevoinţă este ca, cel ce voieşte să se curețe de ele, să scoată afară 
pricinile cele dintâi ale păcatelor” (Hotărâre pe scurt, 289). Vedem 
pe mulţi din cei ce se pocăiesc că au tăiat ramurile păcatului, 
făcând deci lepădare desăvârşită de răutate, că au hotărât să nu 
mai lucreze păcatul cu fapta, dar pentru că nu au scos şi rădăcinile 
din inima lor, se pleacă iarăşi să poftească păcatul şi îl cugetă 
adeseori cu mintea lor. 

Ei sunt după cum israilitenii care au ieşit doar cu trupul din 
Egipt, iar cu sufletul şi cu înclinarea inimii lor au rămas tot acolo, 
căci îşi aduceau aminte şi pofteau cărnurile, usturoiul şi cepele 
Egiptului, zicând: „Cine ne va hrăni pe noi cu carne? Căci ne 
aducem aminte de peştele pe care îl mâncam în Egipt în dar, de 
castraveți şi de pepeni, de ceapă, de praz şi de usturoi” (Numeri 
11, 4-5); aşa şi aceştia, lasă păcătuirea cu trupul, dar nu-şi lasă şi 
înclinarea, aducerea aminte şi pofta lor cea către păcat. Căci îi 
iartă pe vrăjmaşii lor şi le pun metanie şi nu se răzbună asupra lor, 
dar numai cu gura şi cu chipul cel dinafară, iar în inimă mai 
păstrează încă o oarecare patimă a pomenirii de rău şi nu-i iubesc 
pe vrăjmaşii lor desăvârşit. De aceea când i se va întâmpla 
vrăjmaşului său vreo nevoie rea, se bucură, iar de-l întâmpină pe el 
vreo norocire, se întristează. Şi a hotărât să nu mai păcătuiască cu 
acea persoană cu care a păcătuit mai înainte, însă totdeauna are o 
aducere aminte către ea, o împătimire şi o înclinare ascunsă, prin 
care, cu ochiul minţii, şi-o închipuie des şi vorbeşte cu ea cu 
dulceaţă şi când e treaz şi când doarme. De aceea adeseori îşi 
întoarce ochii săi cei dinafară ca s-o vadă şi iubeşte să vorbească 
cu ea când este de faţă, iar când lipseşte, vorbeşte cu dragoste 
despre ea. După cum şi femeia lui Lot care s-a despărţit de 
Sodoma cu trupul, dar nu şi cu inima, şi de aceea s-a întors s-o 
vadă. „Şi s-a uitat femeia lui Lot înapoi şi s-a făcut stâlp de sare” 
(Facerea 19, 26). Sau cum fac bolnavii, care se depărtează de 
bucatele cele vătămătoare şi nu le mănâncă, temându-se să nu 
moară, dar întreabă des de ele. Şi neputându-le mânca să-şi 
împlinească pofta cu ele, le iau numai în mâini, răsfăţându-se cu 
ele şi mirosindu-le şi îi socotesc foarte fericiţi pe cei ce pot să le 
mănânce. De aceea şi Duhul Sfânt voind să ne arate aceste răutăţi, 
înclinări, obişnuinţe şi deprinderi care rămân în inimă după 
lucrarea păcatului, ne zice prin gura lui Isus Sirah: „A murit tatăl 
lui, dar ca şi cum n-ar fi murit, pentru că asemenea lui a lăsat după 
sine” (Isus Sirah 30, 4). lar aceste cuvinte se referă şi la păcat, 
care, deşi moare după mărturisire şi depărtarea de el, totuşi în 
inimă rămân vii obişnuinţa cea rea şi înclinarea spre păcat, deci nu 
moare de tot. Obişnuinţa o putem numi fiica păcatului, sau mai 


bine zis maica lui, căci de nu se va dezrădăcina, va naşte alte şi 
alte păcate. Tot Sfântul Duh ne spune prin Solomon, că această 
aşezare rea şi obişnuinţă ce o lasă păcatul în inimă, creşte mereu, 
puţin câte puţin, după măsura păcatelor ce le adaugă omul, 
punând în primejdie mântuirea sufletului. lar păcătosul care 
urmează dezmierdărilor celor oprite este asemenea boului, care se 
duce la junghiere (Pilde 7, 22), sau ca cerbul, ce caută păcatele 
sărind şi poftindu-le, căci zice: „Sau ca un cerb care se zoreşte 
spre capcană” (Pilde 7, 22). Şi pe scurt, se arată că păcătosul 
merge, sărind ca o pasăre, ca să vâneze păcatul. „Şi se grăbeşte ca 
pasărea spre laţ, şi nu-şi dă seama că acolo îşi sfârşeşte viaţa.” 
(Pilde 7, 23) 

Şi iarăşi Duhul Sfânt ne spune prin David, că păcătosul se 
îmbracă cu păcatul cel blestemat ca şi cu haina sa. „S-a îmbrăcat 
cu blestemul ca şi cu o haină” (Psalmul 108, 17). Apoi zice că 
obişnuinţa cea rea a păcatului, cu lucrările cu care se învârteşte şi 
lucrează mereu alte păcate, pătrunde mereu mai înăuntrul nostru, 
după cum merge apa ce o bem tot mai adânc în măruntaiele 
noastre. „Şi a intrat ca apa înăuntrul lui” (Psalmul 108, 17). Şi în 
cele din urmă arată că păcatul, ca şi untdelemnul, ajunge până şi 
în oase, în măduva cea mai dinăuntru a lor, „Şi ca untdelemnul în 
oasele lui”. Iar în alt loc arată că mai întâi păcatul ne aleargă ca un 
vrăjmaş, „să prigonească vrăjmaşul sufletul meu” (Psalmul 7, 5) 
apoi după ce ne va prinde, ne aruncă la pământ şi ne calcă, „şi să-l 
prindă, să calce la pământ viaţa mea”. În cele din urmă ne face ca 
praful cel subţire, ca să ne ia vântul şi să ne prăpădim cu 
desăvârşire, „şi slava mea în ţărână să o aşeze” (Psalmul 7, 5). 

Cu aceste cuvinte şi cu alte asemenea din Sfânta Scriptură, 
Sfântul Duh ne arată că sufletul, cu cât urmează mai mult 
păcatului, cu atât se înrădăcinează în inimă şi în minte mai multe, 
mai rele şi mai puternice înclinări, obişnuinţe, deprinderi şi patimi 
şi se depărtează mai mult de mântuirea sa. Şi mai adaugă că, 
păcatul nu iese uşor de la cel păcătos, ca şi cum şi-ar scoate cineva 
haina sa cea întinată, ci este ca un copac care-şi are rădăcinile 
înfipte adânc în inimă, iar ramurile lui ajunse până la oase şi la 
măduva lor. 

Iar păcătoşii, ca nişte nebuni şi fără de minte, consideră că 
este un lucru uşor a scăpa de păcat. Ei cred că a face un păcat sau 
o sută este acelaşi lucru. Dar nu-şi dau seama, ticăloşii, căci cu 
fiecare păcat lucrat, îşi pun în primejdie din ce în ce mai mare 
mântuirea lor. Fiindcă mintea lor se orbeşte din ce în ce mai mult, 
iar inima lor se învârtoşează; greutatea păcatelor creşte mereu, iar 
ajutorul lui Dumnezeu lipseşte ca să-i ajute; războiul diavolului se 
întăreşte din ce în ce mai mult asupra lor, iar puterile lor slăbesc, 


nemaiputând să-l biruiască pe vrăjmaş. Despre aceasta cu 
înţelepciune a zis un Dascăl, că păcătoşii care se pocăiesc, ieşiţi de 
curând din starea de păcat şi abia depărtaţi de la răutate, se 
aseamănă cu bolnavii, care s-au sculat de curând din boală. Căci 
deşi nu sunt bolnavi, dar sunt galbeni şi slăbiţi; mănâncă, dar fără 
gust; dorm, dar fără să se odihnească; râd, dar fără plăcere; 
umblă, dar mai mult se târăsc. Şi pe scurt, orice ar face, fac cu 
mare greutate şi slăbiciune. Aşa şi păcătoşii care au lăsat de 
curând păcatul, de se întâmplă să facă vreun bine, îl fac, dar nu cu 
sârguinţa şi râvna ce se cuvine, ci cu mare greutate, căci 
rămăşiţele şi rădăcinile păcatului sunt încă în inima lor şi nu s-au 
vindecat cu desăvârşire. 

Dar rădăcinile şi înclinările acestea rele, cât şi patimile 
păcatului ce au rămas în inima ta, frate, cum poţi să le scoţi? Ştiţi 
că cei ce vor să scoată rădăcinile vreunui copac mare folosesc 
sape, cazmale, târnăcoape, securi şi alte unelte. La fel şi tu, ca să 
scoţi rădăcinile cele rele ale păcatului, să foloseşti diferite unelte. 
Adică să foloseşti înfrânarea de la mâncare, de la somn, plecările 
de genunchi, culcările pe jos şi orice altă rea pătimire a trupului. 
Căci acestea nu numai că scot pământul ce este împrejurul 
rădăcinilor, mişcându-le şi clătindu-le pe acestea, ci le şi lovesc şi 
le taie, lovind inima în care sunt sădite aceste rădăcini, după cum 
zice Avva Marcu pustnicul: „Fără de zdrobirea inimii, este cu 
neputinţă a se izbăvi de răutate. lar pe inimă o zdrobeşte 
înfrânarea din trei părţi. Adică a somnului, a pântecelui şi a 
odihnei trupeşti”. Insă securea cea mai ascuţită şi mai tăietoare 
decât toate, care poate tăia şi scoate toate aceste rele rădăcini ale 
păcatului, este durerea inimii, despre care am zis mai sus, apoi 
zdrobirea şi mâhnirea sufletului. Durerea în inimă ţi-o va pricinui 
aducerea aminte şi cugetarea la aceste fapte ale tale: 

1 Că ai vătămat pe Dumnezeu şi darurile Lui cu 
păcatele tale. 

2 Că te-ai arătat nemulţumitor la atâtea nenumărate 
faceri de bine, ce ţi le-a făcut ţie Dumnezeu. 

3 Că ai făcut o mare nedreptate şi ai defăimat 
răscumpărarea ce ţi-a făcut-o ţie Fiul lui Dumnezeu cu atâtea 
pătimiri şi cu însuşi Sângele Său. 


4 Că tu te-ai vătămat şi pe tine însuţi, şi vremelnic şi 
veşnic, cu păcatele ce le-ai făcut. 

5 Că ai pierdut pe Dumnezeu şi darul cel dumnezeiesc 
al înfierii şi al dreptăţii pe care-l aveai. 

6 Că te-ai lipsit de fericirea cea veşnică a raiului. 

7 Că te-ai pedepsit cu o osândă şi pedeapsă veşnică din 


pricina păcatelor tale. 


Iar durerea aceasta se cuvine să fie atât de mare, atât de 
lucrătoare şi de desăvârşită, după cum este durerea unei mame, 
care şi-a pierdut unicul ei fiu sau pe bărbatul cel iubit. Sau ca 
durerea unui cuţit sau a unui ac mare, sau a unui spin ce ţi-ar 
vătăma piciorul tău. Despre care zice David: „Intorsu-m-am spre 
chinuire, când s-a înfipt mie ghimpele”. Această durere şi scârbă 
să apese neîncetat inima ta ca într-un cleşte şi, zdrobind-o, s-o facă 
să scoată când lacrimi, când suspine. Avva Isaac Sirul a zis: „Că 
pocăinţa este inima zdrobită şi smerită”, şi „pocăinţa este să le 
părăseşti pe cele de mai înainte şi să te scârbeşti pentru ele”. Iar 
Sfântul loan Scărarul zice: „Pocăinţa este necăjire tare a 
pântecelui şi lovire a sufletului spre simţire puternică”. 

Această durere şi scârbă a inimii se cuvin să fie de-a pururea, 
după cum de-a pururea este şi pocăinţa. Pentru aceasta şi tu, frate, 
se cuvine să ai acest fel de durere în inima ta. Căci dacă ai această 
durere, atunci ai şi pocăinţa. Dar îndată ce ea va lipsi din inima ta, 
numaidecât şi tu vei fi lipsit de pocăință, după cum zice Gheorghe 
Coresie, împreună cu ceilalţi Cuvântători de Dumnezeu. De aceea 
a zis dumnezeiescul Isaac Sirul: „Niciuna din faptele cele bune nu 
este mai înaltă decât pocăinţa. Căci lucrarea ei nu poate să se 
sfârşească vreodată” (Cuvântul 557). 

Trei pricini sunt pentru care se cuvine ca durerea inimii să fie 
permanentă: 

- intâi pentru că păcatul numindu-se de moarte, îndată ce 
omul îl face este vrednic de a fi omorât trupeşte de Dumnezeu şi 
de a fi lipsit de viaţa aceasta, cum era în Legea Veche, când 
păcatele cele de moarte erau pedepsite cu moartea trupească şi 
astfel cei vinovaţi erau aruncaţi în chinul cel veşnic. Însă 
Dumnezeu pentru iubirea Sa de oameni, nu-l omoară pe cel ce a 
păcătuit, ci-l lasă să trăiască, ca să se pocăiască în toată viaţa lui 
pentru păcatul ce l-a făcut, după cum zice Avva Marcu: „Altădată 
cel ce s-a făcut vrednic de moarte, după lege s-a omorât. Iar cel ce 
trăieşte, întru credinţă trăieşte, pentru pocăință” (Cuvânt pentru 
pocăință). De aceea după ce omul va cădea în păcat, şi încă de 
moarte, nu mai poate fi fără grijă în toată viaţa lui. El este dator ca 
în fiecare zi să se mâhnească, să pătimească durere, să se 
pocăiască, să se îngrijească pentru păcatul făcut, cu toate că a luat 
iertare de la duhovnicul lui. După cum şi prorocul David, cu toate 
că a fost iertat de Dumnezeu, prin prorocul Natan, pentru cele 


+ Şi Sfântul Marcu Ascetul zice: „Deci dacă până la moarte a hotărât 
(Domnul) pocăinţa, cel ce zice că mai înainte de moarte ea s-a sfârşit, 
dezleagă porunca, lipsind pe moarte (de pocăință). De aceea şi la mici, şi 
la mari, pocăinţa este până la moarte, necontenită” (Cuvânt, pentru 
pocăință). 


două păcate de moarte ce le-a făcut, şi cu toate că a împlinit 
îndeajuns canonul pentru ele, cu răzvrătirea ce i-a făcut-o fiul său, 
Avesalom, când l-a alungat din împărăţia sa, totuşi el nu a încetat 
de a se îngriji, a se pocăi şi a plânge pentru ele în toată viaţa sa, 
căci zice: "fărădelegea mea eu o voi vesti şi mă voi îngriji pentru 
păcatul meu” (Psalmul 37, 18). Şi iarăşi în altă parte: „Spăla-voi în 
fiecare noapte patul meu, cu lacrimile mele aşternutul meu voi 
uda” (Psalmul 6, 6). Iar pat, numeşte David, locul unde a făcut 
preadesfrânarea, iar aşternut, locul unde a dat hotărârea morţii 
asupra nevinovatului Urie, după cum tâlcuiesc unii Dascăli. Pentru 
aceasta şi Apostolul Petru, de câte ori auzea cocoşul cântând, îşi 
aducea aminte de lepădarea ce o făcuse, şi se pocăia şi plângea, 
după cum zice Sfântul Clement, ucenicul lui. De aceea şi 
dumnezeiescul Ioan Gură de Aur zice: „Suspină când ai păcătuit. 
Şi aceasta o fă neîncetat, că aceasta este mărturisire. Nu acum 
vesel, iar mâine trist, apoi iar vesel. Ci totdeauna în plângere şi 
zdrobire de sine. Căci zice: „Fericiţi cei ce plâng”, adică cei ce fac 
aceasta neîncetat. Să petreci făcând aceasta neîncetat, să iei 
aminte de tine şi să-ţi zdrobeşti inima ta, după cum plânge cel ce 
şi-ar pierde un fiu adevărat” (Cuvântul 5 la Epistola a doua către 
Corinteni). 

A doua pricină pentru care durerea inimii şi pocăinţa se cuvin 
să fie neîncetate este că, fiecare păcat este o rană. Şi deşi rana s- 
ar tămădui, însă semnul şi cicatricea rămân în suflet şi nu se pot 
şterge desăvârşit în viaţa aceasta, după cum zic cei mai mulţi, ca 
să nu zic toţi Teologii. Pentru că cel ce a furat, sau a desfrânat, sau 
a ucis numai o dată, nu poate să mai fie nevinovat şi curat prin 
pocăință, ca şi mai înainte de săvârşirea acestor păcate. De aceea, 
de câte ori şi-ar aduce aminte păcătosul de păcatele sale şi ar 
vedea semnele şi urmele rănilor pricinuite de ele, este cu 
neputinţă să nu se mâhnească pentru ele, să nu plângă şi să nu se 
pocăiască, chiar dacă rănile lui ar fi tămăduite. Deci semnele şi 
cicatricele tuturor păcatelor rămân în suflet neşterse, după cum 
am zis, dar mai ales păcatele cele trupeşti. Pentru aceasta şi 
marele Vasile, în cuvântul său pentru fericire, zice că pocăinţa 
poate ierta păcatul unui bărbat sau al unei femei, ce şi-au stricat 
fecioria lor desfrânând, dar nu o poate face pe cea stricată ca pe o 
fecioară. De aceea, celor ce au desfrânat, acest lucru trebuie să le 
pricinuiască plâns în toată viaţa lor. „Că pocăinţa iartă păcatele, 
dar pe cea stricată neputând s-o facă ca şi pe cea nestricată, în 
toată viaţa ei ea se tânguieşte. Căci cum se va face nestricat cel 
care este stricat? Şi cum cel odată rănit cu pofta, cu dulceaţa şi cu 
patima, se va face ca cel nerănit, petrecând în trupul şi în sufletul 
lui semnele stricăciunii?” lar la sfârşitul Cuvântului pentru 


pocăință zice: „Este vindecare şi după rană, dar rămâne 
cicatricea”. lar dumnezeiescul Grigorie zice: „Din vechime nu este 
punere în starea cea mai dinainte (de păcat), cu toate că o vom 
căuta pe ea cu multe suspine şi lacrimi, din care abia vine 
tămăduirea cu cicatrice. Că aşa credem că vine (tămăduirea)”. 
Încă şi Sfântul Chiril al Ierusalimului zice la fel: „Şi întinăciunile 
păcatelor rămân în trup. Căci după cum rana mergând înainte în 
trup, cu toate că s-ar face o oarecare tămăduire, cicatricea însă 
rămâne. Aşa şi păcatul răneşte şi trupul, şi sufletul, şi rămân 
semnele cuielor în toate”. Şi Sfântul Isidor Pelusiotul tot aşa 
mărturiseşte, zicând: „Pentru că ai auzit că s-a dat pocăință, nu 
merge fără frică spre a păcătui, ca şi cum negreşit te vei vindeca. 
Ci să ştii că, în primul rând, mulţi nici de pocăință n-au mai avut 
vreme, luând pedeapsă chiar în greşeala lor, iar apoi pentru 
tămăduirea patimilor trebuie multă vreme de pocăință. Pentru că 
şi de durere este trebuinţă, şi de postire, şi de priveghere, şi de 
milostenie, şi de rugăciune, şi de toate ca acestea, ca să se vindece 
rănile ce s-au făcut mai înainte”. 

A treia pricină, din care se cuvine să înţelegi, că măcar de s- 
ar vindeca, totuşi cicatricea arată rana. Căci nu este la fel trupul 
întreg şi trupul tămăduit, nici haina care nu este ruptă şi haina 
ruptă. Cu toate că s-ar putea ca, cu oarecare meşteşug, să fie 
făcută ca să nu se observe cu uşurinţă”. 

Iar tămăduire prin cicatrice se înţelege închiderea rănii, pe 
care şi Dumnezeu făgăduieşte să o facă, zicând prin leremia: „lată 
îi aduc ei închegare şi tămăduire” (leremia 33, 6). lar marele 
Atanasie zice: „Cel ce se pocăieşte încetează de a păcătui, dar are 
cicatricele rănilor”. lar dumnezeiescul Ioan Gură de Aur, zice: 
„Dumnezeu când va şterge păcatele, nu lasă nici cicatrice, şi nici 
urmă nu îngăduie să rămână, ci împreună cu sănătatea dăruieşte 
şi frumuseţea” (Cuvânt pentru pocăință), dar o zice pentru iubirea 
de oameni a lui Dumnezeu, şi nu pentru pocăinţa păcătosului; căci 
pocăinţa nu poate de la sine să facă aceasta. Şi tot acolo zice, ca şi 
cum ar tâlcui pe cea zisă: „Nu că de la sine pocăinţa poate să 
şteargă păcatul, ci fiindcă pocăinţa se amestecă cu negrăita iubire 
de oameni a lui Dumnezeu şi cu nemărginita Lui bunătate”5. 
Pentru aceasta şi dumnezeiescul Ioan Pustnicul în canonul al 19- 
lea al lui zice: „Copilul stricându-se de cineva să nu vină la preoţie. 
Căci deşi acela n-a păcătuit pentru vârsta cea nedesăvârşită, dar 
vasul lui s-a spart şi s-a făcut netrebnic de sfinţita lucrare. Aceasta 
şi Dumnezeu voieşte să o arate prin cuvântul ce l-a zis prin 
prorocul Amos: „Fecioara lui Israil a greşit, şi nu este cine să o 


5 loan Gură de Aur. 


ridice pe ea (5, 2). lar în pateric citim că marele Macarie 
totdeauna se mâhnea şi plângea, căci când era copil mic a furat 
nişte castraveți dintr-o grădină. 

A treia pricină a durerii şi a pocăinţei celei nesfârşite este 
aceasta: fiecare om, drept sau păcătos, nu este cu putinţă să 
rămână fără de păcat şi slobod de el până la moarte. „Căci cine se 
poate lăuda că are inimă curată? Sau cine va cuteza să zică că este 
curat de păcate?” (Pilde 20, 9). Că în fiecare zi şi în fiecare ceas 
toţi oamenii păcătuim, când cu lucrul, când cu cuvântul, când cu 
gândurile rele, hulitoare şi urâte, întărâtând pe Dumnezeu. Prin 
urmare toţi suntem datori să avem durere în inimă şi să ne pocăim 
în fiecare zi pentru păcatele noastre şi a cere iertare de la 
Dumnezeu, nu numai pentru păcatele dinainte, ci şi pentru cele de 
acum şi din fiecare zi. Pentru aceasta şi Avva Isaac, întărind 
acestea, zice: „iar mintea cea adunată a capului acestuia este să 
cunoaştem noi în tot ceasul, că în aceste douăzeci şi patru de ore 
ale nopţii şi ale zilei avem nevoie de pocăință” (Cuvântul 50).5 

Deci, frate, dacă ai această durere lucrătoare în inimă, după 
cum am zis mai înainte, să ştii că ea îţi va pricinui în sufletul tău 
multe bunătăţi. lţi va aduna mintea în inimă, nelăsând-o să-şi 
aducă aminte de dulceţile păcatelor. Căci fireşte în care parte a 
trupului se simte durerea, acolo aleargă şi mintea. lar această 
durere va face ca inima ta să verse otrava şi undiţa păcatului ce a 
băut-o; o va înmuia şi o va smeri şi, puţin câte puţin, o va slobozi 
de patimi şi de înclinările spre păcat. Căci inima păcătosului este 
vârtoasă, pietroasă şi nesmerită. De aceea, inima nu se poate 
înmuia şi smeri fără de durere, după cum este scris: „Inima 
vârtoasă se va îngreuia de dureri” (Isus Sirah 3, 26). Această 
durere se va sui înaintea Domnului Savaot şi va sili pe acest 
Dumnezeu nemitarnic să ierte păcatele tale, după cum este scris: 


6 lar Sfântul Marcu Ascetul mergând mai înainte zice că, deşi vom 
considera că nu greşim noi cu voia - lucru care este cu neputinţă - dar 
pentru păcatul cel strămoşesc ni se cade nouă să ne pocăim. „Altădată cel 
vrednic de moarte după Lege s-a omorât, iar cel ce trăieşte în credinţă, 
trăieşte pentru pocăință; deşi nu pentru al său, ci pentru păcatul călcării 
poruncii” (Cuvânt pentru pocăință). Într-o unire zice şi Marele Grigore al 
Tesalonicului: „Viaţa creştinilor este o petrecere în pocăință care este şi 
început şi mijloc şi sfârşit”. (Cuvânt La Ajunul Botezului). De aceea se 
cuvine să rogi şi tu totdeauna pe Dumnezeu, zicând împreună cu David: 
„Doamne, vindecă sufletul meu, că am greşit Ţie” (Psalmul 40, 4). Insă să- 
L rogi întru durerea inimii tale, fiindcă după Sfântul Marcu Ascetul: 
„Aducerea aminte de Dumnezeu face să se nască în inimă osteneala şi 
durerea pentru cinstirea Lui” (Cap. 131, Despre cei ce-şi închipuie că se 
îndreptăţesc din fapte). 


„Judecata mea la Domnul şi durerea mea înaintea Dumnezeului 
meu”. Încă şi David, împăratul şi prorocul, cântă: „Vezi smerenia 
mea şi osteneala mea şi-mi iartă toate păcatele mele” (Psalmul 24, 
4). Şi iarăşi: „Inima înfrântă şi smerită Dumnezeu nu o va urgisi” 
(Psalmul 50, 18). Această durere a inimii te va face să schimbi şi 
bucatele, şi băuturile, şi hainele, şi somnul, şi toată petrecerea ce 
o aveai înainte de a păcătui. Aşa se cuvine să vieţuiască cei ce se 
pocăiesc, adică în smerenie, în plâns, în rugăciune şi în sărăcie. 


Întâi că bolnavii nu duc aceeaşi viaţă ca şi cei sănătoşi, după 
cum zice Sfântul Grigorie de Nyssa: „Nu este obligat ca cel ce este 
bolnav, să ducă aceeaşi viaţă după cum o duc cei sănătoşi. Că alta 
este petrecerea bolnavului şi alta a celui sănătos. Acestea la cel 
bolnav cu trupul. lar cel ce se află rău cu sufletul, ocolind pe 
Doctorul cel fără de trup şi mărturisindu-se şi arătându-şi 
neputinţa cu făţărnicie, lasă să se nască şi să se facă patima 
cumplită şi să alunece spre mare greutate. Ci înţelepţeşte-te şi 
cunoaşte-te pe tine!” Şi iarăşi: „lar făgăduinţa noastră cere 
pocăință, dar faptele nu arată nicio osteneală. Căci avem aceeaşi 
petrecere a vieţii ca şi mai înainte de păcat. Veselia este aceeaşi, 
haina la fel, mâncăm la masă cu îndestulare, somnul lung şi 
dezlegat în saţiu, iar îndeletniciri şi griji avem unele peste altele, 
pricinuind sufletului uitare de a sa purtare de grijă. Şi numai 
numele pocăinţei îl scriem deasupra: neroditor şi nelucrător”. 

În al doilea rând, cei ce sunt sub canon pentru păcat de 
moarte, nu se cuvine să se bucure şi să aibă aceeaşi petrecere şi 
viaţă uşoară, ca şi ceilalţi oameni, care nu sunt sub canon, după 
cum zice prorocul Osea: „Nu te bucura, Israile, şi nu sălta de 
bucurie ca păgânii, că ai desfrânat de la Dumnezeul tău” (Osea 9, 
1). La fel zice şi Sfântul Ioan Scărarul: „Alta este înfrânarea ce se 
potriveşte celor nevinovaţi şi alta a celor vinovaţi. Cei dintâi au ca 
semn mişcarea trupului, cei de al doilea, lupta până la moarte şi 
până la sfârşit împotriva lui, cu neîmpăcare şi fără îndurare” 
(Cuvântul 14). Şi în cele din urmă această durere te va face pe tine 
să fii monah sau cel puţin să petreci viaţă monabhicească fiind în 
lume. 

Iar această durere şi mâhnire nu este aşa de amară, încât să 
aducă deznădejde. (Că mâhnirea care aduce deznădejde se cuvine 
să o lepădăm, căci este de la cel viclean). Ci este dulce şi făcătoare 
de veselie (duhovnicească), căci este amestecată cu nădejdea 
mântuirii, cu umilinţa cea preadulce, cu lacrimile şi cu uşurarea 
conştiinţei. Pentru care şi Sfântul loan Scărarul zice: „Eu mă 
minunez şi când caut la calitatea străpungerii inimii. Cum se 
numeşte plâns şi întristare, când are înăuntru împletite cu sine, ca 


mierea cu ceara, bucuria şi veselia? Ce învăţăm din aceasta? Că 
această străpungere este un dar al Domnului. De aceea ea este în 
suflet ca o plăcere neplăcută, Dumnezeu mângâind în chip neştiut 
pe cei zdrobiţi cu inima” (Cuvântul 7). Şi pe scurt, această durere 
va dezrădăcina din inima ta deprinderile şi obişnuinţele cele rele 
ale păcatului şi-ţi va pricinui pocăinţa cea adevărată, care, după 
dumnezeiescul Grigore de Nyssa, este pierzare nu numai a 
lucrurilor şi a faptelor păcatului, ci şi a aşezărilor şi înclinării 
inimii, a înțelegerilor faptelor păcatului şi a asupririlor minţii. „Că 
aceasta este pocăinţa, dezlegarea şi pierderea celor mai dinainte, 
care se lucrează după faptă, sau se înţeleg după aşezare” (Cuvânt 
pentru pocăință). 

0O..., durere preadulce, care pricinuieşti pocăinţa cea 
adevărată prin darul cel dumnezeiesc! 0..., durere făcătoare de 
bucurie, care faci pe om nemişcat, sau greu de mişcat spre 
răutate! 0..., durere fericită, care pricinuieşti fericirea cea fără de 
durere! 

lată, frate, că ai învăţat mai întâi cum să tai odraslele şi 
ramurile păcatului cu îndepărtarea hotărâtă de fapta păcatului. În 
al doilea rând ai învăţat şi cum să dezrădăcinezi din inima ta 
rădăcinile păcatului cu durerea cea lucrătoare şi neîncetată. 

Acum învaţă şi cum se cuvine să sădeşti în inima ta pomii cei 
domestici şi aducători de roade în locul celor sălbatici de mai 
înainte. Adică în loc de răutăţi să sădeşti faptele cele bune; în loc 
de mândrie, smerenie; în loc de lăcomia pântecelui, înfrânarea; în 
loc de iubirea de argint, milostenia; în loc de asprime, blândeţea; 
în loc de patimile cele trupeşti, fecioria şi întreaga înţelepciune; în 
loc de nedreptate şi răpire, dreptatea şi darea din cele ale tale; în 
loc de zavistie şi urâciune, dragostea de fraţi şi în loc de călcarea 
poruncilor lui Dumnezeu de mai înainte, lucrarea şi păzirea 
acestora. Căci nu este de ajuns, frate, spre câştigarea pocăinţei 
celei adevărate şi pentru mântuirea ta, să scoţi din inima ta numai 
rădăcinile păcatului şi apoi să laşi locul liber, ci trebuie să sădeşti 
în inima ta sadurile şi pomii faptelor bune. Fiindcă de vei lăsa 
inima ta goală, vor răsări iarăşi în ea mărăcinii şi pomii cei 
sălbatici, adică păcatele şi patimile. Pentru aceea te sfătuieşte pe 
tine Sfântul Duh prin David, scriitorul de psalmi, să fugi de cele 
rele şi să faci cele bune. „Fereşte-te de rău şi fă binele” (Psalmul 
33, 13) 


7 De aceea zice şi Sfântul Grigorie de Nyssa: „Din desfătare te-ai 
stricat, cu postirea tămăduieşte îndulcirea; ţi-a vătămat sufletul 
desfrânarea, întreaga înţelepciune să se facă doctorie a bolii; înfocarea 
cea gândită a lucrat-o lăcomia de multă materie, milostenia să golească 
umplerea, căci curățirea de cele pline este darea din ale tale. Ne-a 


In al patrulea rând şi cel mai de pe urmă, după ce ai sădit 
faptele cele bune în inima ta, se cuvine să le păzeşti cât poţi, până 
ce vor prinde rădăcini, adică până ce se vor face cu obişnuinţa, 
deprindere în tine, după cum mai înainte s-au făcut în tine 
deprindere păcatele şi patimile, şi până ce vor înflori şi vor face 
rod de mântuire şi de pocăință adevărată şi de iertare a păcatelor 
tale. Căci de nu le vei păzi şi îngriji, semănătorul neghinelor, 
diavolul, vine în timpul când tu dormi şi eşti fără de grijă şi le 
dezrădăcinează, sădind iarăşi neghinele şi răutăţile lui, după pilda 
Evangheliei ce zice: „Asemenea este Împărăţia cerurilor omului 
care a semănat sămânță bună în tarina sa. Dar pe când oamenii 
dormeau, a venit vrăjmaşul lui şi a semănat neghine printre grâu şi 
s-a dus” (Matei 13, 24-25). Şi de nu vei păzi faptele bune cu 
sârguinţă, se întorc iarăşi patimile în inima ta. Pentru aceea 
Părinţii au numit patimile, iubitoare de întoarcere. Iar întorcându- 
se şi aflând locul inimii bine împodobit şi lucrat, se înrădăcinează 
mai adânc decât înainte, şi aşa cele mai de pe urmă ale tale, se fac 
mai rele decât cele dintâi, după cum a zis Domnul. Care lucru să 
nu ţi se întâmple ţie, iubitule, niciodată. 

Aceste patru lucrări sunt întăritoarele adevăratei pocăinţe. 
Cu acestea poţi câştiga întru tine pocăinţa cea adevărată, al cărui 
dar, cere-l de la Domnul să ţi-l dea, zicând în rugăciunile tale: 
„Binevoieşte să ne aduci pe noi la pocăinţa cea adevărată!” 

lată pe scurt, tămăduirea celor ce păcătuiesc cu nădejdea de 
mărturisire şi de pocăință şi roadele şi foloasele pocăinţei celei 
adevărate, cu care poţi să te încredinţezi că Dumnezeu, cu 
adevărat, ţi-a iertat păcatele tale şi S-a împăcat cu tine. lar acum 
să vedem câte şi care sunt semnele iertării păcatelor de la 
Dumnezeu. 

Iertarea adevărată şi desăvârşită a păcatelor are patru trepte, 
una mai înaltă decât cealaltă. 

Prima treaptă este a uri păcatul din inimă, când îţi aduci 
aminte de el, pentru frica ce încă o ai de a nu cădea iarăşi în el, de 
a nu te îndulci de el şi de a nu te pleca iarăşi spre el. 

A doua treaptă mai înaltă decât aceasta este a-ţi aduce 
aminte de păcatele tale, fără patimă, fără dulceaţă, fără întristare 
sau urâciune. 

A_treia treaptă, şi mai înaltă, este, când omul îşi aduce 
aminte de păcatele lui şi se bucură şi slăveşte pe Dumnezeu, 
pentru mulţimea faptelor bune ce le-a câştigat, prin darul cel 


vătămat pe noi răpirea de cele străine, să se întoarcă ele către stăpânul; 
minciuna ne-a adus aproape de pierzare, adevărul cugetându-se să 
oprească primejdia” (Cuvânt pentru pocăință). 


dumnezeiesc şi prin pocăință. 

Iar a patra treaptă, şi cea mai de sus, este a scoate cu totul 
din inimă înțelegerile cele pătimaşe ale păcatului şi a le uita într- 
atât, încât să nu mai poată năpădi asupra ta. 

Treapta cea dintâi ne-o arată Marele Vasile. Căci fiind 
întrebat, cum se adevereşte sufletul pe deplin că Dumnezeu i-a 
iertat păcatele, răspunde: „Sufletul se încredinţează de iertarea 
păcatelor, dacă se va vedea pe sine în starea celui ce a zis: 
«Nedreptate am văzut şi m-am scârbit»”. Şi Avva Isaac Sirul fiind 
întrebat, răspunde la fel, că va cunoaşte cineva că a luat iertarea 
păcatelor lui atunci, „când va simţi în sufletul său, că le-a urât 
desăvârşit, din inimă”.8 

Treapta a doua ne-o arată Nichita Serreul al Iracliei. Pentru 
că făcând scolii la Cuvântul Sfântului Grigore Teologul de la Paşti: 
„Măcar ca Toma de ai fi rămas de ceilalţi ucenici, încredinţează-te 
semnelor cuielor”, şi iar zice: „iar de nu acestora, cel puţin să te 
încredinţeze pomenirile păcatelor celor vechi ce se închipuie 
împrejurul minţii, fără de patimă. (Adică, că a înviat cuvântul 
faptei bune celei din tine)”. lar pomenire nepătimaşă este 
închipuirea celor mai înainte făcute, fără dulceaţă sau întristare, 
închipuire care nu are urme de răni, căci s-a ajuns la nepătimire. 
Şi cel ce nu a pătimit acestea, nu crede nici pe altul, precum Toma. 
Deci pomenirile păcatelor sunt închipuiri, iar păcatele sunt cuie, 
care pătrund pe cei ce cad. Drept aceea când vei putea să-ţi aduci 
aminte de păcate, fără patimă, atunci crede că a înviat cuvântul 
întru tine în acest fel. 

A treia treaptă o aflăm în Lavsaicon, la viaţa lui Macarie celui 
de mai curând. Căci acesta fiind întrebat odată de se mai 
întristează, când îşi aduce aminte de uciderea ce a făcut-o, fără 
voie, când era tânăr, a răspuns că nu, ci mai ales se bucură, nu 
pentru păcatul uciderii, ci pentru că el s-a făcut pricină pentru a se 
pocăi şi a câştiga o mulţime de fapte bune. Şi acum slăveşte pe 
Dumnezeu şi mulţumeşte bunătăţii Lui, fiindcă şi pe cele ce sunt 
din fire rele, le preface de multe ori şi le face pricini de bunătăţi. 
Cum a prefăcut uciderea făcută de Moisi în Egipt în pricină de 
bine. Căci ducându-se din pricina ei în pustie, s-a învrednicit a se 
face văzător de Dumnezeu. Pentru aceasta şi Apostolul a zis: 
„Celor ce iubesc pe Dumnezeu, toate li se lucrează spre bine” 
(Romani 8, 28). Pe care tâlcuindu-l fericitul Augustin a zis: „Că 
celor ce Il iubesc pe Dumnezeu, le ajută de multe ori la fapta bună, 


8 Tot acesta a zis acest cuvânt vrednic de pomenire: „Nu când 
săvârşim păcatul suntem păcătoşi, ci când nu-l urâm pe el şi nu ne căim 
de el” (Epistola IV). 


chiar şi răutăţile, şi păcatele”. 

lar treapta a patra ne-o arată Sfântul Teodor Efeseanul. 
Acesta în capitolul 11 zice: „Câte am lucrat cu împătimire, 
pomenirile acestora îl tiranizează pe suflet. Iar când aducerile 
aminte, cele cu împătimire, s-ar şterge cu totul din inimă, încât 
nici să nu mai năvălească asupra ei, atunci se arată semnul de 
iertare a păcatelor celor de mai înainte”. La fel zice şi Sfântul 
Maxim: „Proroci mincinoşi sunt şi gândurile, care micşorează 
păcatele şi spun că s-a făcut iertarea lor. Aceste gânduri sunt lupi 
răpitori în haine de oi, pe care le vom cunoaşte din roade. Căci de 
vreme ce mintea noastră se mai strică de păcate, încă nu am 
dobândit iertarea lor, fiindcă încă n-am făcut roade de pocăință. 
Iar roadă de pocăință este nepătimirea sufletului. lar nepătimirea 
este ştergerea păcatelor. Deci neavând încă desăvârşită 
nepătimire, ci uneori supărându-ne de patimi, iar alteori 
nesupărându-ne, nu vom primi gândurile, care ne spun nouă de 
iertarea păcatelor”. 

Vezi, frate, cum se câştigă pocăinţa cea adevărată? Vezi cu ce 
osteneli şi sudori se dobândeşte adevărata iertare a păcatelor?% 
Deci cum zici tu: „să păcătuiesc şi apoi mă voi mărturisi şi mă voi 
pocăi?” Ca şi cum adevărata pocăință ar fi un lucru cam uşor. De 
aceea, ia seama de acum înainte, pentru dragostea lui Dumnezeu 
şi când te va îndemna pe tine diavolul să cazi în vreun păcat, în loc 
să-ţi înlesneşti căderea zicând: „Mă voi mărturisi, mă voi pocăi!”, 
pune sufletul tău în această cetate nebiruită cu zid şi zi-i: „Cine 
ştie de mă voi mărturisi bine? Cine ştie dacă nu cumva acest păcat, 
pe care cuget să-l fac, nu este cel de pe urmă pe care-l va suferi 
Dumnezeu, şi săvârşindu-l va tăia funia răbdării Sale şi mă va lăsa 
să cad în pierzare? Cine ştie dacă Dumnezeu, după ce voi păcătui, 
îmi va mai da darul pocăinţei celei adevărate, pe care nu l-a dat 
altor păcătoşi, asemenea mie, şi care acum se ard în iad? Cine ştie 
dacă nu cumva, obişnuindu-mă să nu mă tem de Dumnezeu, voi 
aluneca puţin câte puţin în viaţă defăimată şi în cele din urmă în 
deznădejde?” „Inima celui priceput va cugeta pilda” (lisus Sirah 3, 
28). 

Şi tu, de vei fi priceput şi înţelept cu inima, nu vei arunca, 
iubitule, mântuirea ta într-o primejdie atât de arătată, după cum 
este aceasta. Adică a zice şi a nădăjdui într-o mărturisire fără de 
roadă şi într-o pocăință mincinoasă. Tu, în loc să legi nădejdea ta 


? De doreşti, frate, să iei în sufletul tău chip şi pildă de pocăință 
adevărată, deschide Cartea Sfântul loan al Scării, caută Cuvântul 5 pentru 
pocăință şi citeşte despre cei ce se pocăiau în mănăstirea aceea ce se 
numea temniţă, din pricina locului aceluia lipsit de mângâiere, în care vei 
afla petrecerea celor ce se pocăiau cu adevărat. 


de o funie puternică, ca să te mântuieşti, tu o legi de un fir de aţă 
putred, care îndată ce se va rupe, te vei afunda în noianul de foc 
veşnic şi nemărginit. Iar funia cea puternică înseamnă a te depărta 
de fapta păcatului; a te lupta să dezrădăcinezi din inima ta, cu 
durerea cea lucrătoare, înclinările cele rele şi să câştigi pocăinţa 
cea adevărată şi iertarea păcatelor tale, cu lucrarea faptelor bune 
şi împlinirea poruncilor lui Dumnezeu. Iar a nu se depărta cineva 
de păcate, este ca şi cum ar înghiţi fără de frică otravă 
neamestecată, nădăjduind că peste o vreme o va da afară din nou. 
Dar acest lucru dovedeşte că cel ce face astfel este un nebun, care 
de bunăvoie îşi face un rău nemărginit, fiindcă crede că este la 
sine, ceea ce este numai în mâna lui Dumnezeu, adică hotărârea că 
în cutare vreme se va pocăi. Şi este sigur de ajutorul lui 
Dumnezeu, că se va pocăi după vrednicie. Ca şi cum Dumnezeu ar 
fi prieten al păcătoşilor, iar nu vrăjmaş neîmpăcat al lor şi grabnic 
în a le răsplăti, Care urăşte cu covârşire orice păcat. 

Să nu te amăgească pe tine, frate, tâlcuirea Părinților care au 
hotărât că: „Ai căzut? Scoală-te!”, adică de câte ori vei cădea, 
scoală-te şi te vei mântui. Oare aceasta este pocăinţa, a cădea şi 
iarăşi a te scula, a te scula şi iarăşi a cădea? Rea şi amăgitoare 
este înţelegerea aceasta ce o faci tu la zicerea Părinților, căci 
părinţii au zis aceasta, ca să scoată din oameni frica deznădejdii şi 
nu ca să-i facă pe ei să păcătuiască cu nădejdea mărturisirii şi a 
pocăinţei. Nicidecum! Căci zice Sfântul Isaac Sirul: „Bărbăţia pe 
care au pus-o părinţii în Dumnezeieştile Scripturi pentru pocăință, 
nu se cuvine nouă să o luăm spre ajutor la a păcătui. Căci ele ni s- 
au dat ca, eliberându-ne simţirea de frica deznădejdii, să avem 
nădejde prin pocăință” (Cuvântul 70). 

Apoi Părinţii au zis: „Ai căzut? Scoală-te! Ai căzut? Ridică-te! 
Deci n-au zis, ridică-te şi cazi, după cum sucit înţelegi tu. Căci mult 
se deosebeşte una de alta, pentru că a cădea cineva şi apoi a se 
scula şi apoi după ce se scoală iarăşi să cadă, apoi aceasta nu este 
şi nici nu se numeşte pocăință, după cum zici tu, ci este şi se 
numeşte de Sfântul Apostol Petru, câine ce se întoarce la 
vărsătura sa şi porc ce se tăvăleşte iarăşi în murdăria lui, cea de 
mai înainte (2 Petru 2, 22). Iar înţelesul corect al zicerii: „Ai căzut? 
Scoală-te!” este acesta: De cade cineva în păcat, se cuvine ca să se 
depărteze de el cu toate puterile sale, ca să nu mai cadă în el. Dar 
dacă din neputinta firii lui, şi nu cu voia lui, s-ar întâmpla să cadă 
iarăşi, se cuvine să nu se deznădăjduiască, ci îndată să se scoale, 
să se mărturisească şi să se pocăiască, fără a pierde vremea. 
Fiindcă după Sfântul loan Scărarul: „A îngerilor este a nu cădea, 
fiindcă nici nu pot. lar a oamenilor este a cădea şi degrabă a se 
scula, de câte ori s-ar întâmpla aceasta” (Cuvântul 4). 


Pentru aceasta şi tu, frate, deşi ai căzut în neputinţă, să nu 
zici: Eu acum am căzut, de aceea să mai cad şi să mai lucrez şi alte 
păcate, fiindcă şi aşa sunt întinat. Şi pe urmă mă voi mărturisi şi 
mă voi pocăi pentru toate, făcând depărtare de păcate. Nu, frate, 
pentru Domnul, să nu asculţi gândul acesta, căci este al diavolului, 
care caută pierzarea ta. Ci îndată ce vei păcătui o dată, să nu 
înmulţeşti păcatul, nici să nu-ţi placă să te tăvăleşti în tină, căci 
zice lisus Sirah: „Nu întârzia a te întoarce la Domnul şi nu amâna 
(pocăinţa) de la o zi la alta! (5, 8), ci scoală-te şi du-te la duhovnic 
şi te mărturiseşte. Căci cu cât rana este mai proaspătă, cu atât se 
va vindeca mai uşor, iar cu cât se învecheşte, cu atât mai cu greu 
se tămăduieşte, după cum zice la Scară: „Căci dacă rana este încă 
proaspătă şi caldă, din fire este uşor de vindecat. lar cele vechi, 
fiindcă sunt neîngrijite şi părăsite, sunt cu anevoie de vindecat” 
(Cuvântul 6). Iar de nu vei avea timp potrivit să te mărturiseşti la 
duhovnic, pocăieşte-te înaintea lui Dumnezeu, fără să amâni 
pocăinţa până atunci când te vei mărturisi. Caută să te împaci cu 
Dumnezeu prin durere, zdrobire şi pocăință, după puterea ta. Şi 
nici într-o noapte să nu te culci, până ce nu vei cădea înaintea lui 
Dumnezeu, pocăindu-te, până când vei merge să te mărturiseşti 
duhovnicului. Căci a sta o singură clipă în păcat de moarte este o 
îndrăzneală nemaiauzită; fiind în primejdie de moarte, atârnând de 
un fir, care este această viaţă, deasupra adâncului tuturor 
răutăţilor, care este iadul. 

Şi vai! Tu, ticălosule, nu stai numai o clipă în păcate de 
moarte, ci luni şi ani. lar ca să ieşi dintr-o prăpastie ca aceasta 
aştepţi ziua Invierii, sau a Sfinţilor Apostoli, sau a Naşterii lui 
Hristos, ca să te mărturiseşti şi să te pocăieşti. Şi joci, râzi şi dormi 
fără grijă, ca şi cum ai fi vătămat un lucru nesimţitor, ce nu simte 
vătămarea pe care i-o faci şi nu-şi poate răsplăti, iar nu sufletul tău 
cel cuvântător şi fără de moarte. Dar ascultă această pildă 
înfricoşătoare: „Un tânăr a fost legat cu inima cu legăturile 
dragostei de o desfrânată. Şi fiind mustrat foarte aspru de părinţii 
lui, de rude şi de duhovnic, a hotărât să rupă aceste legături şi să 
se izbăvească de acest păcat cu o mărturisire amănunţită a tuturor 
păcatelor lui. Şi le-a scris pe toate pe o hârtie. Dar la cercetarea pe 
care a făcut-o păcatelor lui, n-a adus şi cuviincioasa durere şi 
zdrobire în inima sa, după cum se cuvine să facă cei ce-şi aduc 
aminte de păcatele lor şi se pregătesc a le mărturisi. Şi atâta de 
puţină durere a pus, încât, mergând să se mărturisească, a trecut 
pe la poarta acelei desfrânate şi intrând înăuntru ca un 
necunoscut, a hotărât să cadă iarăşi în păcat. Şi lângă cele vechi a 
mai adăugat unul, cu nădejdea că pe urmă le va mărturisi pe toate. 
Dar ce-a urmat? Fiind stăpânit de gândul diavolesc, de a cădea în 


desfrânare, iată că a mai sosit un tânăr, amantul şi iubitul aceleiaşi 
desfrânate, care văzându-l pe acesta acolo, s-a mâniat şi dintr-o 
singură lovitură, l-a omorât. Şi luând oamenii de acolo trupul lui ca 
să-l îngroape, au aflat la el hârtia în care îşi avea scrise păcatele, 
ca să le mărturisească la duhovnic. O, moarte vrednică de jale! O, 
nădejde mincinoasă! O, gând amăgitor al acestui tânăr nenorocit!” 

Iar dacă şi tu, frate, eşti asemenea cu acest tânăr de trei ori 
ticălos, care s-a obrăznicit să-L vatăme pe Dumnezeu şi să 
păcătuiască cu nădejdea de iertare, vino-ţi în simţire, vino-ţi, te 
rog, ca să nu ţi se întâmple să te faci într-o bună zi asemenea lui, 
osândit în chinuri şi în pierzare. Pedeapsa pentru păcat este un rău 
înfricoşător. Deci numai această singură întâmplare, să te facă să 
te cutremuri foarte tare şi să te împiedice de la orice păcat. 
„Bătându-se făcătorul de rău, cel nepriceput se face înţelept” 
(Pilde, 19, 25). Lasă de acum această obrăznicie şi cutezanţă 
mincinoasă de a păcătui cu nădejdea de mărturisire şi de pocăință. 
Şi având întotdeauna în minte pilda acestui tânăr nenorocit, să nu 
te bizui cumva pe tine, ci „cu frică şi cu cutremur lucrează la 
mântuirea ta” (Filipeni 2, 12), după cum îţi porunceşte Apostolul. 
Căci adevărata pocăință se naşte din frică. Frica este cârmaciul 
corabiei adevăratei pocăinţe, care te povăţuieşte la limanul 
dragostei dumnezeieşti, după cum zice Avva Isaac: „Pocăinţa este 
al doilea dar şi se naşte în inimă din credinţă şi din frică”. Şi iarăşi: 
„Pocăinţa este corabia, iar frica este cârmaciul ei. Dragostea este 
limanul cel dumnezeiesc”. (Cuvântul 72). 

Pentru aceasta, iubiții mei fraţi întru Hristos, la pocăință, la 
pocăință vă rog cu cuvântul acesta pe toţi, mici şi mari, sfinţiţi şi 
mireni. Să alergăm la pocăință, fraţilor, bărbaţi şi femei, tineri şi 
bătrâni; în braţele ei să scăpăm toţi, fără să rămână cineva afară. 
Căci nicio altă faptă bună nu poate să ne împace pe noi, cei ce am 
păcătuit, cu Dumnezeu, fără numai pocăinţa. Să glăsuim cu David: 
„Veniţi să ne închinăm şi să cădem la El şi să plângem înaintea 
Domnului, Celui ce ne-a făcut pe noi. Căci El este Dumnezeul 
nostru şi noi poporul Lui şi oile mâinilor Lui” (Psalmul 94, 6-7). Să 
strigăm cu cei trei tineri către Dumnezeu: „Greşit-am, fărădelege 
am făcut, depărtându-ne de la Tine. Şi am păcătuit întru toate şi 
poruncile Tale nu le-am ascultat, nici nu le-am păzit, nici nu le-am 
făcut după cum ne-ai poruncit nouă” (Cântarea celor trei tineri, 
vers. 56). Să se întoarcă fiecare dintre noi de la calea cea rea, 
după cum s-au întors şi ninivitenii aceia şi să strigăm şi noi către 
Dumnezeu, cum au strigat aceia: „Poate că Dumnezeu Se va 
întoarce şi Se va milostivi şi va ţine în loc iuţimea mâniei Lui ca să 
nu pierim” (lona 3, 9). Şi care dintre noi a greşit după Sfântul 
Botez, acela să nu înceteze, ziua şi noaptea, să strige cuvintele 


cele pline de umilinţă ale propovăduitorului pocăinţei, cel cu limba 
şi cu inima de aur, care zice: „Oricine a păcătuit după ce a luat 
cerescul Botez, la cer a păcătuit”. Căci cel ce păcătuieşte mai 
înainte de botez, pe pământ păcătuieşte. „Căci pământ eşti şi în 
pământ vei merge” (Facere 3, 19), s-a zis lui Adam. Iar cine s-a 
îmbrăcat cu Hristos prin Botez, nu mai este pământ, ci cer. „In ce 
chip este cel pământesc, aşa sunt şi cei pământeşti; şi în ce chip 
este cel ceresc, aşa sunt şi cei cereşti” (I Corinteni 15, 48). Deci 
cine a păcătuit după Botez, la cer a păcătuit, deci să se apropie şi 
să zică: „Părinte, am greşit la cer şi înaintea Ta şi nu sunt vrednic 
a mă numi fiul Tău! Pentru ce? Pentru că inima mea fiind stropită 
cu Sângele lui Hristos şi înflorită ca trandafirul, am umplut-o de 
noroi cu dezmierdările. 

Pe Tine Te-am întărâtat. Duhul Tău cel Sfânt L-am amărât. 
Podoaba cea strălucită a credinţei am întinat-o cu păcatul. Sufletul 
meu cel slobozit prin Botez şi albit cu lumina, întunecându-l cu 
păcatul, l-am făcut rob. Fă-mă ca pe unul din argaţii Tăi!” 

Să ne sârguim, fraţilor, ca să câştigăm în sufletele noastre, 
deprinsă şi aşezată, pocăinţa cea adevărată şi semnele ei, după 
cum le-am arătat în cuvântul acesta pe larg. Să ne nevoim ca să 
avem întotdeauna în inimile noastre durerea cea întăritoare a 
pocăinţei celei adevărate pentru păcatele noastre. Durerea care se 
pricinuieşte dinăuntru, din voia noastră, este o durere de voie. lar 
cea dinafară, fără de voia noastră, este durere fără de voie. 
Durerea cea de voie, la rândul ei, este pricinuită de suflet sau de 
trup, şi se numeşte trupească. lar durerea sufletească care se 
naşte din inimă şi o zdrobeşte, este mai întâi un gând de întristare 
şi plângere unit cu defăimarea şi prihănirea de sine că am 
păcătuit, că L-am amărât pe Dumnezeu cu păcatele noastre, că am 
pierdut darul şi Împărăţia Lui, câştigând o veşnicie de pedepse şi 
de chinuri. lar acest gând necăjind tot timpul inima noastră, după 
cum piatra care zdrobeşte strugurii şi scoate mustul, nu o lasă să 
salte la patimi şi la dezmierdările trupului. Ci o strâmtorează şi o 
zdrobeşte şi o face a pătimi durere şi a scoate lacrimi. lar aceasta 
ne-o adevereşte marele Grigorie al Tesalonicului, zicând: „Pentru 
că şi însăşi defăimarea de sine singură, ca o greutate oarecare 
gândită, punându-se peste sufletul celui ce o cugetă şi zăbovind 
peste el, îl zdrobeşte, îl tescuieşte şi stoarce vinul cel mântuitor, 
care veseleşte inima omului, adică pe omul cel dinăuntru. lar acest 
fel de vin este umilinţa, care împreună cu plânsul seacă patimile şi 
umple sufletul de bucurie fericită, izbăvindu-l de greutatea cea 
cumplită a acestora (patimilor). Pentru aceasta scris este, „fericiţi 
cei ce plâng, că aceia se vor mângâia” (Matei 5, 3). Iar această 
întristare dinăuntrul sufletului pricinuieşte pocăinţa cea adevărată, 


după cum a zis Apostolul: „întristarea care este după Dumnezeu, 
lucrează pocăință spre mântuire, fără părere de rău; iar întristarea 
lumii aduce moarte” (2 Corinteni 7, 10). 

Durere sufletească mai este apoi şi pomenirea păcatelor şi 
cugetul cel smerit şi rugăciunea cea nerăspândită către 
Dumnezeu, care se face din toată inima pentru păcatele noastre. 
Uneori zicând: „Doamne, lisuse Hristoase, Fiul lui Dumnezeu, 
miluieşte-mă!” sau: „Iisuse al meu preadulce, Te-am mâhnit foarte 
pe Tine”. lar alteori: „Greşit-am, Doamne, greşit-am!” sau: 
„Părinte, am greşit la cer şi înaintea Ta şi nu mai sunt vrednic să 
mă numesc fiul Tău”. Şi alte asemenea care zdrobesc inima şi o fac 
să pătimească durere şi să scoată lacrimi. De aceea a zis Avva 
Marcu: „Mintea rugându-se cu nerăspândire, necăjeşte inima. Iar 
inima zdrobită şi necăjită, Dumnezeu nu o va defăima”. Şi iarăşi în 
alt loc: „Pomenirea lui Dumnezeu este o durere a inimii, care se 
face pentru buna cinstire a Lui”. 

Iar pricinile trupeşti, care necăjesc şi zdrobesc inima sunt 
sărăcia trupească, înfrânarea de la mâncări, de la băuturi, de la 
somn şi de la toată slobozenia şi desfătarea trupului. De aceea 
Sfântul Marcu zice: „Fără de zdrobirea inimii, cu neputinţă este a 
se izbăvi cineva de răutate. lar pe inimă o zdrobeşte înfrânarea 
cea din trei părţi, adică a somnului, a hranei şi a odihnei trupului”. 
lar dumnezeiescul Ioan Scărarul zice: „Setea şi privegherea au 
necăjit inima. lar inima fiind necăjită a izbucnit în lacrimi” 
(Cuvântul 6). 

Şi după cum din cele zise mai sus se nasc zdrobirea inimii şi 
umilinţa, aşa din cele împotrivă, adică din bogăţie, din mâncărurile 
cele dulci, din dormirea cea multă şi din odihna trupului, se nasc 
învârtoşarea inimii, împietrirea sufletului şi desfătarea trupului. 
Aceasta ne-o arată iarăşi Sfinţii Părinţi arătaţi mai sus. Căci Avva 
Marcu zice: „Prisosinţa acestora pune desfătare înăuntru. lar 
desfătarea primeşte gândurile cele rele”. Iar Sfântul loan Scărarul 
zice:  „Nedurerea inimii a întunecat mintea. lar mulţimea 
mâncărurilor a uscat izvoarele”. Iar cuvântul acestor dumnezeieşti 
Părinţi îl pecetluieşte marele Grigorie al Tesalonicului, zicând: „Că 
după cum nedurerea, întunecarea şi învârtoşarea inimii se nasc 
fireşte din odihnă, din desfătare şi din buna pătimire; tot aşa, din 
petrecerea înfrânată şi strânsă se nasc zdrobirea inimii şi umilinţa 
ce abate de la orice amărăciune şi este dătătoare de dulce alinare” 
(Cuvânt către Xenia). 

Pricinile cele fără de voie sunt şi ele de două feluri, sufleteşti 
şi trupeşti. 

Pricinile cele sufleteşti, care zdrobesc inima şi pricinuiesc 
durere în ea, sunt gândurile cele urâte, vătămătoare şi rele, pe 


care le aduce diavolul în mintea noastră ca pe nişte săgeți 
înfocate; de asemenea şi patimile trupeşti şi sufleteşti, care ne 
supără în fiecare zi. Şi se cuvine a ne lupta împotriva tuturor 
acestora cu toată puterea noastră şi a nu lăsa gândul nostru să se 
învoiască sau să se unească cu ele. Ci a striga la lisus Hristos prin 
rugăciune şi cu ajutorul Lui a le izgoni, nelăsându-le să intre în 
inima noastră. lar câtă durere, zdrobire şi scârbă pricinuieşte 
acest război neîncetat, nevăzut şi aspru, îl ştiu numai aceia care l- 
au purtat cu adevărat. Despre acest război a scris Sfântul Grigorie 
Teologul zicând: „Acest război este cumplit. Această tabără este 
mare. Şi acest semn de biruinţă este minunat”. 

Iar pricinile cele trupeşti, fără de voie, care zdrobesc inima 
sunt ocările, necinstirile, nedreptăţile, cât şi celelalte scârbe şi 
ispite de multe feluri, pricinuite de oameni, de diavoli şi de firea 
noastră, după cum am zis. Toate acestea se cade să le primim cu 
mulţumire, mai ales de acei ce iubesc să se pocăiască cu adevărat 
şi să ia tămăduire şi iertare de păcatele lor. Şi acestea sunt 
adeverite de aceiaşi Părinţi de mai sus. 

Zice Sfântul Marcu: „Lucrul pocăinţei se ţese din aceste trei 
fapte bune: Din a-ţi controla gândurile, a te ruga neîncetat şi a 
suferi scârbele ce vin asupra ta”. Şi iarăşi: „Toată durerea să ţi se 
facă ţie învăţător de bunăvoie şi spre aducere aminte. Şi nu-ţi va 
lipsi ţie pricină către pocăință”. Iar în alt loc: „Suferind toată 
scârba ce vine fără voia ta, cuget-o şi vei afla în ea surpare a 
păcatului!”. Iar Sfântul loan Scărarul zice: „Semnul pocăinţei celei 
cu de-amănuntul şi adevărate este a ne socoti pe noi vrednici de 
toate necazurile cele văzute şi nevăzute, care ni se întâmplă nouă, 
şi încă de mai multe” (Cuvântul 5). Iar dumnezeiescul Grigorie al 
Tesalonicului zice: „Cel ce se socoteşte pe sine vinovat se dă pe 
sine doctoriilor celor mai lucrătoare ale pocăinţei şi aşteaptă 
totdeauna orice scârbă şi primeşte toată ispita ca potrivită şi 
cuvenită lui. Şi se bucură, fiindcă după ce a căzut, a câştigat 
curăţia sufletului. Şi o face pe aceasta pricină de cerere dureroasă 
şi covârşitoare către Dumnezeu; şi nu lasă numai nepomenirea de 
rău nealungată, ci le şi mulţumeşte celor ce-l ispitesc şi se roagă 
ca pentru unii ce i-au făcut bine. Pentru care el ia nu numai iertare 
de cele ce a păcătuit, după făgăduinţă, ci dobândeşte şi Împărăţia 
cerurilor şi dumnezeiasca binecuvântare”. Iar cel ce nu iubeşte a 
se pocăi şi a-şi tămădui rănile păcatelor lui, nu suferă cu 
mulţumire scârbele ce-i vin, ci se tulbură şi cârteşte şi caută 
răzbunare. Şi să ştie unul ca acesta, că nici nu se pocăieşte cu 
adevărat, nici nu-şi tămăduieşte păcatele lui. Lucru pe care îl 
adevereşte tot Sfântul Marcu, zicând: „fiindcă fără cele trei fapte 
bune, zise mai înainte, nu se poate săvârşi lucrul pocăinţei”. Şi în 


alt loc: „Când sufletul păcătos nu primeşte scârbele ce-i vin asupra 
lui, atunci îngerii zic către el: Doctorit-am Babilonul şi nu s-a 
tămăduit (Scolie la Cuvântul 5 din Scară)”. 

Toţi strigăm către Dumnezeu: „Doamne, miluieşte!” şi 
„Stăpâne, iartă-ne nouă fărădelegile  noastre!”, dar când 
Dumnezeu ne trimite mila Sa şi iertarea păcatelor noastre, noi le 
alungăm de la noi. Cum anume? 

Iată cum: când vine asupra noastră vreo scârbă sau ispită cu 
care vrea Dumnezeu să ne dea mila Sa şi iertarea păcatelor 
noastre, noi n-o primim şi nu suferim cu bucurie acea scârbă sau 
ispită, ci ne tulburăm şi ne necăjim. De aceea suntem datori ca, pe 
lângă durerile şi ostenelile cele de voie şi fără de silă ale pocăinţei 
noastre, să suferim şi durerile cele fără de voie şi de silă ce ne vin 
nouă dinafară, căci cele de voie fiind mai uşoare se binecuvântează 
de cele fără de voie, care sunt mai grele, după cum zice Sfântul 
Grigorie al Tesalonicului: „Prin răbdarea durerilor celor de voie şi 
fără de voie orice nevoitor se face desăvârşit. Dar fără primirea şi 
suferirea durerilor celor fără de voie, ce vin asupra noastră, nici 
cele lucrate de voie nu vor dobândi dumnezeiasca binecuvântare” 
(Cuvânt către Xenia). 

Cu acestea pe care le-am zis să ne sârguim, fraţilor, ca să 
câştigăm durerea inimii. Căci fără de ea nu vom putea dobândi nici 
pocăinţa cea adevărată, fiindcă aceasta din urmă urmează fireşte 
din prima. Şi fiindcă orice păcat şi-a luat începutul şi întărirea sa 
în sufletul nostru cu dulceaţa inimii, tot aşa cu chinuirea şi cu 
durerea inimii se cuvine să-l omorâm. Şi aşa cele potrivnice se fac 
tămăduitoare celor ce sunt împotrivă, după cum spun doctorii, 
învățătorii de năravuri, fizicienii şi teologii. Şi martor al acestora 
este Sfântul Grigorie de Nyssa, care zice: „Deci pentru că prin 
dulceaţă a intrat păcatul, prin (durerea) cea împotrivă negreşit se 
va scoate afară. Drept aceia cei ce-l alungă, pentru mărturisirea 
cea întru Domnul, folosind dintre uneltele cele de pedepsit pe cele 
cu anevoie de suferit, îşi aduc o doctorie oarecare sufletelor, 
tămăduind boala cea din dulceaţă cu folosirea celor dureroase, 
încât nicio urmă de dulceaţă nu va rămâne în inimă, din pricina 
acestei simţiri dureroase, care şterge cu dulceaţă toate închipuirile 
întipărite în suflet”. 

Să lăsăm întâlnirile unora cu alţii şi vorbirile împreună, căci 
ele alungă de la noi pocăinţa, după Sfântul Isaac, care zice: 
„Pocăinţa împreună cu vorbirile este chip găurit” (Cuvântul 58). Să 
iubim liniştea şi fuga de oameni, fiindcă ele ajută foarte mult la 
câştigarea pocăinţei, după cum zice acelaşi Sfânt Isaac: „De 
iubeşti pocăinţa, iubeşte şi liniştea. Şi dacă cineva ar grăi 
împotrivă despre acestea, să nu te cerţi cu el” (Cuvântul 34). La 


acestea se adaugă şi porunca care a dat-o Dumnezeu lui Cain după 
ce a păcătuit, căci i-a zis: „Ai păcătuit! Taci!” (Facere 4, 7). Adică 
cunoaşte ce ai lucrat întru tine şi după cunoştinţa dobândită 
pocăieşte-te pentru cele ce ai păcătuit. Iar în „Inainte-cuvântarea 
Cuvântului pentru tăcere şi linişte” a Sfântului Isaac Sirul, tot aşa 
se tâlcuieşte şi se mai adaugă: „Cel care nu a putut să se 
liniştească şi nici să se pocăiască nu a putut cunoaşte ce este 
pocăinţa”. lar de nu putem să ne liniştim, cel puţin să avem, 
negreşit, unul sau două ceasuri rânduite pentru aceasta, mai ales 
seara. Şi atunci retrăgându-ne într-un loc deosebit şi liniştit şi 
adâncindu-ne simţirile şi mintea în inimă, să ne aducem aminte de 
toate păcatele noastre, atât de cele trecute, pe care le-am lucrat cu 
fapta, cu cuvântul sau cu învoirea gândurilor, cât şi de păcatele pe 
care le-am făcut în ziua aceea, şi să ne pocăim cu amar, cu 
întristare şi cu durerea inimii noastre, cerând iertare de la 
Dumnezeu. Pentru că Duhul Sfânt ne porunceşte nouă să facem 
aşa, după cum zice prorocul David: „De cele ce ziceţi în inimile 
voastre, în aşternuturile voastre vă căiţi (Psalmul 4, 4). Tot aşa a 
zis şi Însuşi Hristos tainic întru Duhul, slugii Sale, Sfântului 
Simeon Noul teolog: „Socoteşte să nu faci nimic dintre acelea ce te 
lipsesc pe tine de bunătăţile acestea, pe care te-ai învrednicit a le 
dobândi. lar, deşi vei greşi cândva, pentru aducerea aminte de 
smerenie, îngrijeşte-te a nu lăsa pocăinţa. Căci pocăinţa împreună 
cu iubirea Mea de oameni, pierd şi păcatele cele trecute, şi cele de 
faţă”. Să nu lăsăm să treacă nicio zi, fără să facem mântuitoarea 
cugetare şi această lucrare dumnezeiască. Căci zice Sfântul Ioan 
Scărarul: „Nu te amăgi, lucrătorule fără de minte, că poţi înlocui 
timpul (pierdut) cu alt timp. Căci nu va ajunge ziua să împlineşti 
datoria faţă de Stăpânul” (Cuvântul 6). lar Marele Vasile zice: „De 
greşeală nu fi nebăgător de seamă, măcar de ar fi mai mică ca 
boldul. Ci sârguieşte-te mai vârtos către întoarcere prin pocăință. 
Pocăinţa este mântuire, iar neînţelegerea ei este moarte” (Cuvânt 
Pustnicesc pentru lepădarea de lume). 

Dar de ce să grăiesc multe. Dumnezeu, iubiții mei, nu ne va 
învinui şi osândi în ziua morţii şi a judecății, că nu am teologhisit, 
sau că nu am făcut minuni, sau că nu am ajuns mai-înainte- 
văzători. Nu! Ci fiindcă nu ne-am pocăit şi nu ne-am întristat de 
păcatele noastre. lar aceasta ne-o spune Sfântul loan Scărarul: 
„Nu vom fi învinuiți, o, prieteni, nu vom fi învinuiți la ieşirea 
sufletului, că nu am făcut minuni, nici că nu am teologhisit, nici că 
nu ne-am făcut înainte-văzători. Ci vom da seamă negreşit lui 
Dumnezeu pentru că n-am plâns necontenit” (Cuvântul 7). Pentru 
aceasta noi păcătoşii suntem datori, ca în fiecare zi, ca să nu zic în 
fiecare ceas, să ne cercetăm pe noi înşine de ne aflăm în pocăinţa 


cea adevărată. Şi dacă, să presupunem că am făcut fapte bune cu 
ajutorul lui lisus Hristos în ziua aceea, şi aşa se cuvine să ne 
aducem aminte de fapta cea bună a pocăinţei şi niciodată, 
niciodată să n-o uităm. Iar ziua în care nu ne vom pocăi şi nu ne 
vom întrista pentru păcatele noastre, să o socotim pierdută, cu 
toate că poate am lucrat alte bunătăţi în ea. De aceea Sfântul Ioan 
zice: „Cel ce se pocăieşte întru adevăr, să ia aminte de sine, iar 
ziua aceea în care nu a plâns să o socotească pierdută, deşi poate 
a făcut în ea alte bunătăţi” (Cuvântul 5). 

Pun sfârşit şi zic cu Sfântul Simeon Noul Teolog, că este 
obligatoriu ca noi toţi să ne tămăduim de patimi şi de rănile 
păcatelor şi apoi să păzim toate poruncile Domnului şi să lucrăm 
toată fapta bună. Şi deşi nu vom ajunge să împlinim toate 
poruncile Domnului şi toate faptele bune, cel puţin, de neapărată 
nevoie este, să ne aflăm sănătoşi, întregi din partea rănilor şi 
neputinţelor păcatelor, prin porunca şi fapta bună a pocăinţei. Şi 
de vom muri sănătoşi, vindecaţi de patimi şi de păcate prin 
pocăință, ne vom duce în Împărăţia cerurilor. Iar dacă vom muri 
nevindecaţi, neputincioşi, urâţi şi nepocăiţi, ne vom duce în iad. 
Fiindcă Împărăţia cerurilor nu este pentru păcătoşii cei bolnavi, 
care nu s-au pocăit, ci este lăcaş şi palat, care primeşte pe cei ce s- 
au îndreptat prin pocăință, adică pe bine-cinstitorii cei vrednici şi 
drepţi. De aceea cei păcătoşi, ca şi mine, să strigăm totdeauna 
către Dumnezeu cu acele rugăciuni obşteşti ale Bisericii noastre 
Ortodoxe: „Sfinte, cercetează şi vindecă neputinţele noastre 
pentru numele Tău. Şi pe noi ne primeşte întru pocăință şi 
mărturisire, ca un bun şi iubitor de oameni”. Amin. 

